ועדת הכלכלה, כנסת 18, פרוטוקול מספר 237, 2010-05-24 12:00

אופיר אקוניס: שלום לכם, צהריים טובים.

אופיר אקוניס: אני מתכבד לפתוח ישיבה שנייה של ועדת הכלכלה להיום.

אופיר אקוניס: אנחנו עוסקים היום על פי בקשתי בהשלכות התחבורתיות של פתיחת כביש 443 לנסיעת פלסטינים.

אופיר אקוניס: אני מזכיר לכם שב-29 לדצמבר ניתן פסק דין סופי בבג"ץ שמקבל את בקשת העותרים וקובע כי מגבלות התנועה בכביש 443 שהוטלו על-ידי הפלסטינים על-ידי מערכת הביטחון אינן יכולות להיוותר במתכונתן הנוכחית, ודינן להתבטל.

אופיר אקוניס: משמעות הפסיקה היתה פתיחת הכביש לתנועת כלי רכב פלסטינים, ופגיעה בביטחון המשתמשים הישראלים בכביש.

אופיר אקוניס: אני אמרתי פעמים רבות גם בחדר הזה, וגם במקומות אחרים, שעל פי תפיסתי שהיא תפיסה שגיבש ראש ממשלה מנחם בגין, יש שופטים בירושלים.

אופיר אקוניס: אבל, הפעם השופטים טעו.

אופיר אקוניס: חבר הכנסת כץ, אמרתי את זה אפילו כמעט בציטוט מדויק.

אופיר אקוניס: אנחנו כמובן מכבדים את החלטת בג"ץ, אבל אני חושב שהיא שגויה.

אופיר אקוניס: אמרתי את הדברים כבר בחורף.

אופיר אקוניס: בנוסף לכך, ב-6 בינואר פניתי ליועץ המשפטי לממשלה היוצא, מר מזוז, וביקשתי ממנו דיון נוסף – שיפנה בשם המדינה לקיים דיון נוסף בפסק הדין לאור העובדה שבמחצית הראשונה של העשור, לדאבון הלב, אירעו אירועים חמורים של פיגועי טרור על-ידי פלסטינים, וישראלים תמימים מצאו את מותם בכביש.

אופיר אקוניס: לדאבון הלב, היועץ המשפטי הקודם דחה את בקשתי להגשת בקשה לדיון נוסף, ואם כך פסק הדין יחול החל ב-28 במאי, אם אינני טועה.

אופיר אקוניס: כלומר, ביום שישי הקרוב.

אופיר אקוניס: הוועדה הזאת לא עוסקת בענייני ביטחון כי הוועדה המוסמכת לכך היא ועדת החוץ והביטחון.

אופיר אקוניס: אבל, מכיוון שלפתיחת כביש 443 לנסיעת פלסטינים יש משמעות תחבורתית מן המעלה הראשונה, אנחנו מקיימים את הדיון הזה.

אופיר אקוניס: אגב, זה היום ברור לכולם שכביש 443 הפך, ובצדק, לתחליף ראוי ביותר למה שנקרא כביש מס' 1 שהוא התוואי הטורקי המפורסם.

אופיר אקוניס: אני חושב שהוא כמובן שופץ מאז שהתוו את התוואי הזה, וגם הורחב.

אופיר אקוניס: חבר הכנסת כץ, יש אפילו תוכנית להרחיבו עוד יותר על-ידי משרד התחבורה.

אופיר אקוניס: אגב, אני לא זוכר מתי אני בפעם האחרונה נסעתי בכביש מס' 1 כשאני בא מתל-אביב או מהשפלה.

אופיר אקוניס: בדיון הקודם שאלתי את נציגי משרד התחבורה מה נתח השוק, והם אמרו ש-70% עדיין נוסעים בכביש מס' 1, ו-30% עברו לכביש 443.

אופיר אקוניס: יכול להיות, אני לא יכול לחשב את הבדיקות.

אופיר אקוניס: נדמה לי שהמצב בכביש 443 הוא אפילו יותר גבוה.

אופיר אקוניס: אנחנו רואים נפח תנועה אדיר שמשתלב בכביש הזה מהשפלה, וכמובן ממודיעין לירושלים.

אופיר אקוניס: אני שמח על הצטרפותו של ראש עיריית מודיעין לדיון הזה.

אופיר אקוניס: גם תושבי שפלה אחרים מלוד ומרמלה משתמשים בכביש זה, ולא רק תושבי תל-אביב.

אופיר אקוניס: החיבור מכביש 6 מביא גם אנשים מהצפון הרחוק, מיישובי השרון, השרון הצפוני וכד'.

ישראל חסון: בגלל כביש 6 הצפון לא רחוק.

אופיר אקוניס: אתה צודק, הוא מתקרב.

אופיר אקוניס: ולכן, אנחנו מברכים על קיומו של כביש 6, ועל הנסיעה הרבה בו.

אופיר אקוניס: אבל, התפרסמו דיווחים על עלייה במקרי פח"ע בכביש 443 כבר בחג השבועות האחרון.

אופיר אקוניס: אם אינני טועה, בשבוע שעבר או בתחילת שבוע זה, שזה שבוע לפתיחת הכביש לפלסטינים, היו יידויי אבנים בכביש 443.

אופיר אקוניס: אנחנו יודעים שכבר היו בציר הזה, בכביש הזה, אירועי פח"ע חמורים יותר של ירי.

אופיר אקוניס: כאמור, אנחנו נדבר על ההשלכות התחבורתיות, ואיך בכל זאת נערכת המדינה – מערכת הביטחון, משרד התחבורה ואחרים – לפתיחתו של הכביש בסוף השבוע הזה.

אופיר אקוניס: אני אשמח לשמוע את הסקירה שלהם.

אופיר אקוניס: לפני שנשמע את חברי הכנסת, נשמע את נציגי מחוז ש"י.

אופיר אקוניס: אני רואה בנייה של מחסומים חדשים, והרחבת כביש, והעתקה של המחסום.

אופיר אקוניס: הבוקר ראיתי כי ישנם שם שלושה מסלולים חדשים שנבנים.

אופיר אקוניס: בידי מי תהיה האחריות להפעלה המחודשת הזאת?

אהרון צברי: צהרים טובים.

אהרון צברי: שמי צברי אהרון, ואני משמש שמונה שנים כעוזר ראש מינהלת קשת צבעים.

אהרון צברי: במסגרת העבודה אני מתעסק בתוואי גדר הביטחון, ומתעסק גם בנושא של כביש 443.

אהרון צברי: בהתאם להחלטת בג"ץ מדצמבר 2009, כפי שאמרת, מערכת הביטחון ביצעה עבודת מטה לפתיחת הכביש לתנועת פלסטינים.

אהרון צברי: הכוונה שלנו היא לפתוח את הכביש ביום שישי הקרוב, ה-28 לחודש זה, בשעה 8:00, לפי החלטת בית המשפט.

אהרון צברי: ההיערכות כוללת מענה ביטחוני של האיומים, היערכות המאפשרת תנועת רכבים פלסטינים בין מעבר מכבים למעבר עופר שנבנה, כפי שאמרת.

אהרון צברי: אתם ראיתם שנכון לרגע זה נבנו בשטח שלושה מסלולים שייפתחו ביום שישי הקרוב, ב-28 לחודש.

אהרון צברי: למעשה, זה בהתאם להחלטת בג"ץ שקבעה שאנחנו מחויבים לאפשר תנועה של פלסטינים בין מחסום מכבים למחסום עופר.

אופיר אקוניס: אני באמת מנסה להבין איך זה ייראה מבחינה תחבורתית.

אופיר אקוניס: קודם כל, בעבר היתה כניסה מהכפרים.

אופיר אקוניס: נכון שהם נחסמו בבטונדות בגלל אירועי טרור.

אופיר אקוניס: האם הכניסה הזאת נשארת?

אופיר אקוניס: האם הבטונדות נשארות?

ישראל חסון: לא.

אופיר אקוניס: אני מנסה להבין ולראות איך ייראה הכביש ביום שישי.

אופיר אקוניס: זה דווקא רעיון טוב לנהל את הפיילוט הזה ביום שישי.

אופיר אקוניס: אבל, ימים ראשון ושני הם הימים שבהם יהיה המבחן.

אהרון צברי: אני מציע שאני אסיים את הסקירה בדקה וחצי, ולאחר מכן נענה על הדברים.

אהרון צברי: למעשה, ההיערכות כוללת שתי נקודות בידוק לרכבים פלסטינים טרם עלייתם לכביש 443.

אהרון צברי: האחת תהיה באזור בית סירא, וזוהי גם נקודת עלייה לכביש 443, וגם נקודת ירידה לכפרים.

אהרון צברי: המחסום הזה יהיה מאויש 24 שעות על-ידי כוחות צבא.

אהרון צברי: הנקודה השנייה שאנחנו מדברים עליה היא באזור בית עור-אפוקא, וגם העמדה הזאת תהיה מאוישת 24 שעות ביממה.

אופיר אקוניס: האם יש לכם מפה?

אהרון צברי: יש לי מפה.

אופיר אקוניס: אני אשמח שתציג.

אופיר אקוניס: חבל שאין מצגת.

אופיר אקוניס: חבר הכנסת לוין, ראש עיריית מודיעין, ושאר החברים, יהיה לכם קשה לראות את המפה.

אופיר אקוניס: בואו לראות, אני חושב שהדיון הזה מפסיק חשוב כדי לחרוג מהישיבה הנורמאלית.

אהרון צברי: מה שאתם רואים כאן באדום הוא תוואי גדר הביטחון בכביש 443, אזור מחסום מכבים.

אהרון צברי: סמוך למחסום מכבים ייבנה מעבר שיאויש 24 שעות ביממה על-ידי כוחות צה"ל שיעשו בידוק למי שעולה על כביש 443, ובידוק סלקטיבי למי שיורד מכביש 443 ונוסע לכפרים.

אהרון צברי: זה יהיה לפי הערכת מצב.

אהרון צברי: אם כן, זוהי הנקודה הראשונה.

אהרון צברי: הנקודה השנייה שאני עכשיו מתאר היא הנסיעה על כביש 443 לכיוון מזרחה.

אהרון צברי: לפני תחנת הדלק של "דור", בחירבת אל מיסבאח, תהיה אך ורק אפשרות של ירידה ויציאה מכביש 443 לכפרים, כאשר הפינה הזאת היא לא מאוישת.

אהרון צברי: במקום הזה אנחנו מציבים אמצעי שליטה של תצפית ובולארדים.

אהרון צברי: היא נצפית מהאזור הזה של המגדל – כוכב 3.

אהרון צברי: למעשה, תהיה אפשרות לשלוט במקום הזה על-ידי אמצעים שאנחנו שמים פה.

אהרון צברי: הנקודה השלישית, ואני אמשיך מזרחה, היא למעשה נקודת עלייה וירידה בית עור אל- פוקא – ביתוניה.

אופיר אקוניס: אלה הן נקודות חסומות לרגע זה.

אהרון צברי: אלה נקודות חסומות.

יריב לוין: כל הנקודות.

אהרון צברי: הנקודה הזאת היא נקודת ירידה בלבד, או יציאה מכביש 443, ולא ניתן לנסוע לכיוון ההפוך כדי לצאת, כי יש במקום הזה אמצעים.

אהרון צברי: כפי שציינתי, הנקודה השלישית היא בית עור-אל פוקא.

אהרון צברי: בבית עור-אל פוקא נקודת עלייה וירידה תהיה מאוישת 24 שעות.

אהרון צברי: זוהי נקודת הצומת שמחברת לכביש - מרקם חיים שבנינו עבור הפלסטינים שלוקח מבית מאזור בית עור-אל פוקא לכיוון ביתוניה.

חיים ביבס: למה פה לא לעשות את המעבר התת-קרקעי?

חיים ביבס: פה צריך את המעבר.

קריאה: המעבר הקרקעי הוא לא שם.

אהרון צברי: הנקודה השלישית היא נקודת עלייה וירידה.

אהרון צברי: הנקודה הרביעית היא באזור הגשר של בית חורון, א-טירה, והיא אך ורק ירידה.

אהרון צברי: סך הכול, יהיו כאן שתי נקודות עלייה על כביש 443, וארבע נקודות ירידה מכביש 443 לכיוון הכפרים.

אהרון צברי: בנוסף לזה, כמו שאמרתי, נבנה מעבר עופר.

אהרון צברי: כרגע מעבר עופר נבנה במתכונת של שלושה נתיבים.

אהרון צברי: העמדות כבר מוצבות.

אהרון צברי: תוך חצי שנה עד שמונה חודשים כוונת מערכת הביטחון היא להשלים את זה לשישה נתיבים על מנת לאפשר כאן תנועה שוטפת.

אופיר אקוניס: זו נקודה חשובה.

אופיר אקוניס: כמובן כל הנקודות חשובות, אבל זוהי גם נקודה חשובה, כי יש פה שתי נקודות שאתה בודק אותם לפני.

אופיר אקוניס: האם יש פה הפרדה בין רכבים ישראלים לרכבים פלסטינים, או שכולם באותם שלושה מסלולים?

יריב לוין: אני אומר מה קורה.

יריב לוין: פה יש אבסורד שלא יאומן, ותקן אותי אם אני טועה.

יריב לוין: הרי מה קורה?

יריב לוין: למעשה, בכל הקטע מא-טירה ועד למחנה עופר, אין להם סיבה לנסוע, מכיוון שהם לא יכולים לצאת מכאן לרמאללה.

יריב לוין: כלומר, כל רכב פלסטיני שיגיע לפה יסתובב, וייסע חזרה.

אופיר אקוניס: רבותי, אני מנסה להבין את הרציונאל של המעבר הזה.

אהרון צברי: אנחנו עשינו בדיקה, ספירת תנועה, וכ-18 אלף כלי רכב נכנסים לירושלים ביום, ו- 20 אלף כלי רכב יוצאים למעשה לכיוון תל-אביב.

אהרון צברי: מאחר ולכיוון ירושלים יש גם את שעות התנועה בהיתר, והמשאיות שהולכות לביתוניה ולכל המקומות, ומאחר ואנחנו מבינים שהלחץ יכול להיות גדול, במקום הזה מתוכנן מעבר מלכתחילה של שישה נתיבים על מנת שהנתיבים האלה יאפשרו בידוק במקביל של שש עמדות לפחות, ושתנועת האנשים לכניסה לאזור ירושלים תתאפשר בצורה חופשית יותר.

יעקב כץ: נניח ולישראלי לקח חצי שעה לנסוע בין תל-אביב לירושלים.

יעקב כץ: האם כתוצאה מהבידוקים האלה הוא ייסע עכשיו שלושת רבעי שעה?

יעקב כץ: האם יש תוספת זמן?

אופיר אקוניס: שואל חבר הכנסת כץ, מה תעשה הנקודה הזאת מבחינה תחבורתית?

אופיר אקוניס: זו שאלה נבונה.

אופיר אקוניס: מה יהיה העיכוב?

אופיר אקוניס: כרגע יש מחסום שהוא מעכב, חבל על הזמן.

אופיר אקוניס: יש מחסום.

חיים ביבס: יש שני מעברים, ואתה צריך לעבור בשני המעברים.

חיים ביבס: לא יעזור כלום, כשאתה עובר בתוך מעבר, עם במפרים, ועם כל הדברים מסביב, אתה מעוכב.

אהרון צברי: נכון להיום, מי שנוסע במעבר לכיוון ירושלים נתקל בעטרות במחסום.

אופיר אקוניס: נכון.

אופיר אקוניס: האם מחסום עטרות יורד?

אהרון צברי: המחסום הזה מתוכנן לרדת.

יריב לוין: המחסום לא יהיה מאויש, אבל הוא לא יפורק.

יריב לוין: כלומר, אתה תישאר, רק שהחייל ששומר לא יהיה.

אהרון צברי: למעשה, נכון להיום כשאתה עובר את המחסום הזה - השאלה שלך היא למצוא אותו פה.

אהרון צברי: בנקודה הזאת כשהמחסום הזה ייפתח, המחסום הזה למעשה מתוכנן להתפרק.

אהרון צברי: למעשה, שלושה מחסומים מתוכננים לרדת.

אהרון צברי: האחד - רמות.

אהרון צברי: השני - 4, והשלישי - אזור תעשייה עטרות.

אהרון צברי: הם מתוכננים לרדת, הם לא מתוכננים להישאר.

ישראל חסון: אז מה עם אל ג'יב-ביר נאבלה?

אהרון צברי: אל ג'יב-ביר נאבלה לא יכול לצאת לכאן.

אהרון צברי: אין לו שום דרך.

ישראל חסון: האם אתה לא פותח אותו במסגרת 443?

אהרון צברי: לגבי אל ג'יב-ביר נאבלה – תסתכל, יש כאן את הגדר שמקיפה את האזור הזה.

אופיר אקוניס: אני מציע שנעביר אחר כך את המפה.

אהרון צברי: זאת אומרת, המחסום הזה יבצע את הבידוק, ואנשים לא ייבדקו פעמיים.

אהרון צברי: כלומר, מי שנבדק היום כאן, לא ייבדק במקום הזה.

אהרון צברי: השטח הזה הוא בשליטת משטרת ישראל, מחוז ירושלים.

אהרון צברי: אם תהיה איזושהי בעיה, או לאור הערכת מצב, יכול להיות שבאופן נקודתי יחליטו החלטה לאייש את זה באופן נקודתי.

אהרון צברי: אבל, זה לפי הערכת המצב.

אהרון צברי: אבל, הנטייה שלנו היא שהמחסומים האלה יהיו פתוחים, ויאפשרו את תנועת אנשים.

יעקב כץ: האם אלה שייכנסו מכיוון רמאללה לכיוון עטרות, לא ייכנסו לירושלים באופן חופשי?

יעקב כץ: אלה שיבואו מכיוון עטרות, לכאורה הציר יהיה פתוח לירושלים.

אהרון צברי: גם היום מי שבא ממעבר קלנדיה ורוצה לרדת לכביש 443, מה מפריע לו? כלום.

אהרון צברי: לא יפריע לו.

אופיר אקוניס: רבותי, בואו נשב.

אופיר אקוניס: למעשה, אתה אומר שהמחסום השני, מחסום עטרות נשאר.

אופיר אקוניס: אבל, הוא לא מאויש.

אהרון צברי: הוא לא מאויש.

יעקב כץ: אז אני שואל עוד הפעם, מה קורה אם מישהו מגיע מכיוון רמאללה, ונוסע מערבה, והוא מגיע לכביש 443, ופונה שמאלה.

אהרון צברי: מי שנכנס ממעבר קלנדיה לכיוון רמאללה, הוא למעשה עבר במעבר קלנדיה שזיכה אותו.

אהרון צברי: אם מעבר קלנדיה זיכה אותו הוא יכול להיכנס.

אהרון צברי: אין מצב שמישהו יוכל להיכנס בדרך אחרת שלא דרך המקום של המעבר.

אהרון צברי: לגבי מחסום עופר, מעבר עופר - פלסטיני שהחליט שהוא רוצה לנסוע, זה נכון שמאזור הגשר של בית חורון עד המעבר, בתכל'ס אין לו סיבה לנסוע.

אהרון צברי: אבל, זכותו.

אהרון צברי: יש לו את הזכות.

אהרון צברי: אם הוא יגיע לאזור המעבר, אז במעבר הם ייבדקו אותו, יסובבו אותו, ויחזירו אותו.

מנחם אליעזר מוזס: מה היה לפני המעבר?

אופיר אקוניס: לא, לא היה.

מנחם אליעזר מוזס: הוא יוכל לדפוק לך אבן לתוך האוטו.

אופיר אקוניס: אבן, זה תמיד.

אופיר אקוניס: אבל, פה מדובר על כך שהם ייסעו על התוואי, על הכביש עצמו.

אופיר אקוניס: הם לא נסעו עד עכשיו, עד עכשיו היו רכבים ישראלים בלבד.

מנחם אליעזר מוזס: בדיוק, הוא ייסע לידך ללא בדיקה.

אופיר אקוניס: לא, הבדיקה תתקיים.

אופיר אקוניס: שואל חבר הכנסת מוזס על הבדיקה.

אופיר אקוניס: יש כל מיני אפשרויות, גם אבנים ודרכים שונות.

אופיר אקוניס: לא צריך לגוון להם את הרעיונות.

אופיר אקוניס: אבל, הרעיונות כבר קיימים בראשם.

אופיר אקוניס: אנחנו לא חיים באוטופיה, אנחנו חיים בארץ-ישראל המערבית.

אופיר אקוניס: הוא שואל אותך לגבי הנסיעה שלהם על הציר עצמו.

יעקב כץ: סליחה, אדוני היושב ראש, אני רוצה בכל זאת לשאול.

יעקב כץ: היום בפועל מי שמגיע מכיוון רמאללה, עובר את מעבר קלנדיה, עובר בידוק ראשוני, ואם הוא נכנס לירושלים הוא עובר בידוק שני.

יעקב כץ: זאת אומרת, מעכשיו הוא יעבור בידוק אחד.

אהרון צברי: נכון.

אהרון צברי: אני רק מזכיר לך שמי שמגיע למעבר קלנדיה נבדק, הוא מזוכה.

אהרון צברי: מי שנכנס במעבר קלנדיה זה רק ת.ז ישראלי – רכב עם מספר צהוב, עם תעודת זיהוי.

אהרון צברי: למעשה, הבידוק שלו באזור הזה של עטרות הוא בידוק שני.

אהרון צברי: אבל, אין לו שום משמעות.

מנחם אליעזר מוזס: איפה הבידוק שלו כשהוא יוצא מבית חורון, מבית עור אל -פוקא, ומכל המקומות?

אהרון צברי: הבידוק שלו הוא במעבר עופר.

אהרון צברי: הוא יגיע למעבר עופר שהיא הנקודה שהיא הוא יכול לעבור בידוק.

אהרון צברי: יעצרו אותו, ולמעשה יחזירו אותו בחזרה.

מנחם אליעזר מוזס: אבל, מה קורה עד שהוא מגיע למעבר עופר?

קריאה: מה הרעיון של להחזיר אותו ממעבר עופר?

מנחם אליעזר מוזס: בדיוק, זה מה שאני שואל.

אופיר אקוניס: בואו נעשה את השאלה בצורה מסודרת.

אופיר אקוניס: קודם כל, ראש עיריית מודיעין.

אופיר אקוניס: האם אתה סיימת את הסקירה שלך?

אופיר אקוניס: מבחינתך, אולי אתה לא מי שאמור לתת את התשובה.

אופיר אקוניס: אבל, אני שואל אותך כמה עיכוב יהיה מיום שישי הקרוב בנסיעה ממחסום מודיעין לתוך ירושלים?

אופיר אקוניס: היום הנסיעה שם היא בערך 16 - 17 דקות.

אהרון צברי: היום 20,000 רכבים עוברים במחסום מכבים בשלושה נתיבים.

אהרון צברי: כולנו יודעים כמה זמן מתעכבים במחסום מכבים, כן או לא.

אהרון צברי: מאחר וזוהי כניסה לירושלים, ולמרות שכמות כלי הרכב בבידוק שעשינו הוא 18,000 – הוא קצת פחות – אנחנו בונים שישה נתיבים מתוך איזושהי כוונה או הבנה שזה יאפשר תנועה יותר רצופה של האנשים.

אופיר אקוניס: אבל, מתי יהיו מוכנים ששת הנתיבים?

אופיר אקוניס: אני שואל אותך על לוח הזמנים של ששת הנתיבים.

אופיר אקוניס: היום בבוקר יש שלושה – זה המצב.

אהרון צברי: היום בבוקר יש שלושה, ואמרתי שבין חצי שנה לשמונה חודשים יושלמו שלושה נתיבים נוספים.

אהרון צברי: סך הכול, לשישה נתיבים.

אופיר אקוניס: זאת אומרת שתהיה בניית תשתיות בשמונת החודשים הקרובים.

אופיר אקוניס: כלומר, זה גם עיכוב מסוים.

אופיר אקוניס: מה הבלימה?

אופיר אקוניס: אני מנסה להבין מה העצירה, או זמן הנסיעה החדש בשלושת הנתיבים.

אופיר אקוניס: אם אתה רוצה, תגיד לי גם אחר כך מה אתה חושב שיהיה לגבי השישה.

אהרון צברי: אני לא יודע לתת לך תשובה מדויקת כלשהי.

אהרון צברי: בתחילת השבוע הבא, ב-28 לחודש, אנחנו נצטרך יום יום לשבת ולראות מה קורה במעבר, ולעשות את הבדיקה.

אהרון צברי: כמו שאמרתי, רמת הבידוק ואחריות הבידוק בנושא הזה בשטח היא של משטרת ישראל, מחוז ירושלים, מג"ב עוטף ירושלים.

אהרון צברי: אבל, בכל מקרה, גם נציגי המשטרה, וגם נציגי התחבורה, צריכים לשבת במקומות האלה ולעשות הערכת מצב יחד עם כל הגורמים, ולראות מהי התנועה.

אהרון צברי: להערכתנו, לא אמור להיות שם איזשהו עיכוב גדול.

אהרון צברי: אני לא יודע להגיד לך אם זה יהיה עשר דקות או רבע שעה.

אהרון צברי: אני צריך לעשות בדיקה נקודתית, אנחנו לא מנבאים.

אהרון צברי: להערכתנו, לא יהיה.

אהרון צברי: נתתי את הדוגמה במכבים.

אופיר אקוניס: חבר הכנסת לוין, בבקשה.

אופיר אקוניס: חבר הכנסת לוין הוא גם תושב מודיעין.

יריב לוין: אדוני היושב ראש, קודם כל, תודה על קיום הישיבה הזאת שהיא המשך לסיור שאנחנו קיימנו לאורך תוואי הכביש בוועדת משנה של ועדת החוץ והביטחון לפני כשבוע.

יריב לוין: אני רוצה לומר שהצבא עושה מאמץ גדול כדי לתת מקסימום ביטחון במינימום הפרעה, וזה לגמרי ברור לנו.

יריב לוין: אבל, אני חושב שאתם לא צריכים להגן על מה שאתם לא יכולים להגן עליו.

יריב לוין: בשורה התחתונה, כל הסידורים האלה לא נותנים את הביטחון שהיה קודם, ולא נותנים את סדרי הנסיעה ונוחות הנסיעה שהיתה קודם, ואת זה צריך לומר בפה מלא.

יריב לוין: הדבר הזה צריך להיאמר משום שאם אתם תאמרו את זה אז גם יהיה קל יותר אחר כך להיאבק ולשנות, ולהביא את הדברים למצב כפי שהם צריכים להיות.

יריב לוין: אני לא חושב שאתם צריכים להיות שומרי הסף של בית המשפט העליון במובן הזה שבמקום להצביע על הנזק העצום שיש בהחלטה הזאת, אתם מנסים להרגיע את כולם שהכול יהיה איכשהו בסדר.

יריב לוין: שוב, זה למרות שאני יודע שבנתונים הקשים הקיימים שנכפו עליכם בהחלטה השערורייתית הזאת אתם עושים את המקסימום שאפשר - זו הערה אחת.

יריב לוין: ההערה השנייה היא בנושא הנסיעה.

יריב לוין: היום הכניסה לירושלים מתבצעת בשתי נקודות בידוק מרכזיות.

יריב לוין: האחת נמצאת על כביש 45 ליד עטרות, והשנייה נמצאת בכניסה לרמות.

יריב לוין: כבר היום בשעות מסוימות, ובמצבים מסוימים, בעיקר אם יש איזושהי התראה, עומדים שם בפקקים ארוכים מאוד.

יריב לוין: המצב שהולך להיות החל מיום שישי הוא שבנקודת הבידוק של עופר שאמורה להיות קודם, ולבטל את שניהם, יהיו שלושה מסלולי בידוק בלבד במקום ארבעה מסלולים שמופעלים היום, לפעמים אפילו חמישה, בשתי נקודות הבידוק הקיימות ביחד.

יריב לוין: יתרה מכך, תושבי גבעת זאב שבעבר היו נוסעים לירושלים וצריכים היו לעבור בידוק הם לא יצטרכו לעבור בידוק מכיוון שהם נוסעים חלק, והם ירדו מנפח התנועה.

יריב לוין: מאידך, אותם תושבים שמגיעים מאזור המרכז לגבעת זאב שקודם לא היו צריכים להיבדק, יצטרכו עכשיו לעבור את תהליך הבידוק, וייפגעו באופן מיידי מהצעד הזה.

אופיר אקוניס: נכון מאוד.

אופיר אקוניס: פה הפגיעה הכי חזקה.

יריב לוין: וכאן הפגיעה היא משמעותית.

יריב לוין: אין שום ספק שזה ייצור בעיות.

יריב לוין: מלכתחילה כאשר אנחנו היינו בסיור נאמר לנו באופן ברור שיהיו שם שש עמדות בידוק שהן שיפור למצב הקיים.

יריב לוין: אני מבין שזו גם היתה הנחיית ראש הממשלה.

יריב לוין: אף אחד לא אמר לנו שיהיו שלוש, ואחר כך שלוש.

יריב לוין: ואני אומר – אם אפשר לבנות שש עמדות בידוק עכשיו, אז אנא לכו לבג"ץ ותודיעו לו: לא מסוגלים לעמוד בתאריך שנקבע.

יריב לוין: כי לעמוד בתאריך שנקבע על-ידי זה שמקימים את עמדות הבידוק לפלסטינים, ושולחים אותנו לעמוד חצי שעה במחסום זה לא פתרון.

יריב לוין: אני חושב שזו ההחלטה הראשונה שצריכה לצאת מכאן.

יריב לוין: שנית, צריך לזכור שהיום התנועה שישנה על הכביש היא תנועה של רכבים ישראלים בלבד.

יריב לוין: הנחת העבודה של מי שנמצא בנקודת הבידוק היא שמגיעים אליו רכבים ישראלים.

יריב לוין: מרגע שנוסעים רכבים פלסטינים על הכביש גם אם הם עברו בידוק בנקודת הכניסה, צריך לזכור שאלה רכבים שלא מורשים לעבור את מחסום עופר לכיוון ירושלים.

יריב לוין: כאן אין עניין של בדיקת הרכב כדי לוודא שאין בו משהו בעייתי, ואחר כך לאפשר לו לנסוע.

יריב לוין: אלה רכבים שמלכתחילה אסור להם בכלל לעבור.

יריב לוין: ודאי שהבידוק יצטרך להיות מחמיר יותר.

יריב לוין: אני לא נכנס לשאלה איך הוא ייעשה.

יריב לוין: אבל, זה ברור לעין כל שהוא יהיה צריך להיות מחמיר יותר.

יריב לוין: זה גם ברור לחלוטין שכל רכב כזה שייעצר, ויהיה צריך להפנות אותו כדי שייעשה u-tern וייסע בחזרה, יעכב את התהליך.

יריב לוין: לכן, גם בנקודה הזאת נדמה לי שאנחנו צפויים לבעיה לא פשוטה.

יריב לוין: הבעיה הזאת נגרמת כתוצאה מההתעקשות של בג"ץ לאפשר את הנסיעה מאזור בית עור אל-פוקא, או אפילו נניח מאזור א-טירה עד מחנה עופר כשאין להם לנסוע.

יריב לוין: הם נוסעים בנתיב ללא כלום, כי הם מגיעים עד מחנה עופר, והמקסימום שהם יכולים לעשות זה לנסוע חזרה.

אופיר אקוניס: אין כאן מי שיכול לענות על השאלה.

אופיר אקוניס: אבל, סתם מעניין אותי האם היה ביקור של הרכב שופטי בג"ץ בתוואי?

אהרון צברי: שופטי בג"ץ לא סיירו בתוואי איתנו.

אופיר אקוניס: זה ממש לקבל החלטה בלי להבין את השטח.

אופיר אקוניס: ואני אחזור על מה שאמרתי, ואנחנו ננסה לראות אחר כך ביחד איך מקיימים את מה שהצעת לדחות את ביצוע של החלטת בג"ץ.

אופיר אקוניס: אבל, על-ידי פנייה של מי?

אופיר אקוניס: של הממשלה?

אופיר אקוניס: של צה"ל?

אופיר אקוניס: כי אני פניתי.

אופיר אקוניס: יכול להיות שהוועדה צריכה, אבל אני לא יודע איך ועדה פונה לבג"ץ.

אופיר אקוניס: זו פנייה לבג"ץ.

אופיר אקוניס: יושב כאן סגן יושב-ראש לשכת עורכי הדין לשעבר, חבר הכנסת יריב לוין, והוא יודע את ההליך הטכני.

אופיר אקוניס: זה לא דבר כזה פרוזאי.

אופיר אקוניס: אבל, אנחנו נדון בזה.

אופיר אקוניס: זה דבר נכון, זה רעיון טוב.

אופיר אקוניס: אנחנו שומעים פה ששופטי בג"ץ לא היו בביקור בתוואי.

אופיר אקוניס: אני מוכרח להגיד לך שזה דבר מדהים.

קריאה: אולי הם היו כל אחד בנפרד.

אופיר אקוניס: לא יודע, אין לי מושג.

אופיר אקוניס: אבל, לקבל החלטה כל כך מז'ורית שנוגעת לחיי בני אדם, לחיי ישראלים בלי לבקר בתוואי - השערורייה היא זועקת, וזה מעצים עוד יותר את השערורייה שבהחלטה.

יריב לוין: אני רוצה לומר לכם יותר מזה.

יריב לוין: הרי מה יקרה?

יריב לוין: ביום שישי בבוקר יצלמו את הפלסטינים המסכנים שהם נוסעים בנתיב ללא כלום למחסום עופר, וחוסמים אותם, ולא נותנים להם לעבור.

יריב לוין: רבותי, אני רוצה לומר עוד דבר שהוא לא שייך בהכרח להסדרי התנועה, אבל הוא בהחלט שייך לסוגיית חופש התנועה.

יריב לוין: לכאורה יש מי שיכול לראות גם נקודת זכות במצב הזה.

יריב לוין: אני יכול לומר כאן היום שבג"ץ סיפח את גבעת זאב לירושלים – זה מה שהוא עשה.

יריב לוין: הוא פשוט שם אותה צמודה לירושלים, והזיז את הבידוק קודם.

יריב לוין: אבל, כתוצאה מנסיעת רכבים באותו כביש, יש חשש שרכב פלסטיני שעבר בידוק ועלה על הכביש ינסה לזלוג ממנו בנקודה מסוימת, ולהיעלם למקום אחר.

יריב לוין: ואז הקיפו את כל הכביש משני צידיו בגדרות בהחלטה שמבחינה ביטחונית קל מאוד להבין אותה, כשהתוצאה שלהם היא ניתוק מוחלט של בית חורון מהרצף הטריטוריאלי שלה מול גבעת זאב, והיכולת של האנשים משם להגיע רגלית לאותם מקומות.

יריב לוין: אנשים היו הולכים ומטיילים בסופי שבוע, ומסתובבים שם באזור.

יריב לוין: למעשה, הפכו את כל האזור שמשני צידי הכביש לשטח הפקר שהגישה אליו היא לערבים בלבד, כי יהודים לא יכולים להיכנס לשם.

יריב לוין: גם זה בעיניי דבר שהוא חמור, ואני לא יודע אם ניתנה עליו מספיק דעת.

יריב לוין: נקודה נוספת שהיא חשובה היא נקודות היציאה.

יריב לוין: יש על הכביש שתי נקודות כניסה שהן גם נקודות יציאה, ושתי נקודות נוספות שהן נקודות יציאה בלבד.

יריב לוין: נקודות היציאה האלה הן בלתי מאוישות.

יריב לוין: כלומר, אם חס וחלילה רכב כזה יהיה מעורב בפעילות חבלנית כזאת או אחרת - אומנם יש שליטה ויש התראה, ואני לא רוצה להיכנס איך זה נעשה - אבל, עדיין היכולת שלו להימלט בתוך דקה או שתיים דרך נקודות היציאה האלה היא יכולת קלה מאוד.

יריב לוין: יתרה מזאת, נקודת היציאה של א-טירה שנמצאת מימין לגשר אם פנינו לירושלים, תוצאתה היא שרכבים שיגיעו לשם ומאיזושהי סיבה ירצו להסתובב, רכב שיבוא מכיוון מחסום עופר, וירצה להסתובב, יש להם גישה חופשית לחלוטין לכניסה לבית חורון, כי הכניסה לבית חורון אין בה שום חסימה שמונעת מהרכבים האלה להיכנס שמה לכיכר, וכן הלאה.

יריב לוין: הבתים של בית חורון הופכים עכשיו לקו חזית כשהרכבים האלה מסתובבים ועוברים שם בצורה הזאת.

יריב לוין: נקודה נוספת היא תחנות האוטובוס שנמצאות מתחת לגשר לאורך הכביש.

יריב לוין: גם שם, לפחות המינימום הוא לבצע איזשהו מיגון של התחנות האלה שהן חשופות לעין כל מפני פיגוע דריסה, חס וחלילה.

יריב לוין: במציאות של היום אין שם שום דבר שמונע ביצוע פיגוע דריסה הפשוט ביותר.

יריב לוין: ואני חוזר ואומר, בסיפור ההזוי הזה הושקעו על פי הערכות שאני שמעתי קרוב ל-40 מיליון שקל עד עכשיו - אתם שומעים את המספרים, 40 מיליון שקל - כאשר כולנו יודעים שהפלסטינים לא ירוויחו מזה שום דבר, כי הרי כבישי מרקם החיים שסללנו בשבילם הם הרבה יותר מהירים ממה שיש להם פה, כי אם ניקח בחשבון את זמן הבידוק שהם יצטרכו לעבור לא שווה להם לנסוע משם בכלל.

יריב לוין: ואם כך הוא המצב, והושקע כבר כל כך הרבה כסף, אז הגיע הזמן שיושקע הכסף שצריך כדי שתהיה תנועה סבירה של יהודים, ושיהיה ביטחון הטוב ביותר שיכול להיות ליהודים.

יריב לוין: ואני שוב אומר, אני קורא לכם, לצבא, להודיע שאתם לא מסוגלים לעמוד בתאריך הזה, לא משום שלא עבדתם מסביב לשעון ועד אמצע הלילה, אלא משום שהתאריך שנקבע לכם מלכתחילה היה תאריך שלא הביא בחשבון שום דבר מכל מה שהייתם צריכים לבצע.

יריב לוין: אני מציע שאנחנו כוועדה נפנה באופן הברור ביותר לראש הממשלה, ונבקש ממנו להנחות את משרד הביטחון ואת שר הביטחון להגיש בקשה דחופה בעניין הזה לבג"ץ, ולהימנע מפתיחתו של הכביש, בוודאי עד אשר נמצא את עצמנו במצב שכל מה שאמור להיות על פי העמדה המקצועית של הצבא מתבצע.

יריב לוין: תודה.

אופיר אקוניס: תודה רבה.

אופיר אקוניס: חבר הכנסת כץ, בבקשה.

יעקב כץ: תודה ליושב ראש גם על כינוס הוועדה.

יעקב כץ: ליבי ליבי עם השוטרים.

יעקב כץ: אין פה חיילים, אין פה קציני צה"ל.

יעקב כץ: אדוני היושב ראש, אני לא יודע אם קציני צה"ל הוזמנו.

יעקב כץ: האם אתה הזמנת?

לאה ורון: הדרך להזמין לישיבות הוועדה היא תמיד באמצעות השרים על פי תקנון הכנסת, וגם בהתאם לזה נעשתה הפנייה לשר הביטחון, והוא מצא לנכון לשלוח את מי שמצא לנכון.

אהרון צברי: אני נציג הצבא, אני נציג פיקוד מרכז.

אהרון צברי: אני כפוף לאלוף פיקוד מרכז גם פיקודית, וגם זה, למרות שאני באזרחי.

יעקב כץ: בסך הכול, אין לנו שום טענה, חס וחלילה, לא לחיילים, ולא לשוטרים ולא למי שמבצע את העבודה.

אופיר אקוניס: אין על זה ויכוח.

יעקב כץ: הם מנסים לעשות את הכול במסגרת.

יעקב כץ: אבל, אשמים אנחנו.

יעקב כץ: אם אנחנו נבוא בטענות, נבוא רק אל עצמנו, משום שמאז החלטת הבג"ץ היו מספר חודשים.

יעקב כץ: למשל, אני הגשתי חוק.

יעקב כץ: אני עדיין באופוזיציה, ומי יודע אולי מחר כאשר נהיה בקואליציה זה יעבור יותר בקלות.

אופיר אקוניס: אני מזמין, אתה יכול להיות תמיד בקואליציה.

אופיר אקוניס: אבל, זה לא מה שיביא אותך לחוקק חוקים יותר מהר.

אופיר אקוניס: נדהמתי אתמול שחבר הכנסת פרץ העביר בכזאת מהירות וקלות את חוק שכר מינימום, וזה מבלי לדבר על מהות החוק.

יעקב כץ: בנושא הזה אני הגשתי הצעת חוק שלגבי דברים שאנחנו טוענים שבית המשפט העליון לא מומחה בהם, הוא יצטרך להתייעץ עם המומחים.

יעקב כץ: במקרה דנן, צבא ההגנה לישראל על-ידי מומחיו ויועציו אמר במפורש שהדבר הזה לפי ניסיון העבר – ואין חכם אלא כבעל ניסיון – בשנים שהכביש הזה היה פתוח היו בו אירועי פח"ע, והיו בו הרוגים פצועים.

יעקב כץ: וכמו שאמרת אדוני היושב ראש קודם, הם עושים לנו עכשיו הקדמה, קדימותא כמו שאנחנו אומרים בארמית.

יעקב כץ: הם יודעים שהכביש עומד להיפתח, וכבר יש זריקות של אבנים.

יעקב כץ: לפי ניסיון העבר, וגם בעניין הזה אין חכם אלא כבעל ניסיון, הגזרות תחולנה על היהודים, ולא על המשתמשים האחרים – ונהי בעינינו כחגבים, וכן היינו בעיניהם.

יעקב כץ: אומנם, הגמרא אומרת במסכת ברכות שלוש מתנות טובות נתן הקדוש ברוך הוא לישראל וכולן לא נתנן אלא על-ידי ייסורים והן: ארץ-ישראל, תורת ישראל, והעולם הבא.

יעקב כץ: כנראה שהקניין הוא קניין בייסורים.

יעקב כץ: אבל, כאשר אנחנו בעצמנו עושים את הייסורים, ואנחנו בעצמנו מייסרים את עצמנו, אז זו מחלת נפש, זו מחלה של הגלות.

יעקב כץ: בעזרת השם צריך יהיה לשמוח עם התעלות ועם הצירים כשנקבל חוקים מתאימים שיאמרו בצורה ברורה במה לבית המשפט העליון מותר לדון, ובמה אסור לו לדון.

יעקב כץ: הוא יוכל להמליץ המלצותיו.

יעקב כץ: אבל, מי שיקבל את ההחלטות בתחום הביטחון, ובתחום הבטיחות לא יהיו אנשים שלא ביקרו בשטח, שלא ראו מעולם, ויודעים מראש שמה שהיה הוא שיהיה.

יעקב כץ: יש להניח שיהיו פיגועים בשטח.

יעקב כץ: אנחנו לא רוצים בהם, אבל דברים כאלו יקרו.

יעקב כץ: כתוצאה מכך, הגדרות תגדלנה ותתרחבנה, כמו שאמר חבר הכנסת יריב לוין.

יעקב כץ: אתה שאלת מה יקרה ביישוב בית חורון.

יעקב כץ: יהיו מחסומים בכניסה ליישובים היהודים, לא ביישובים הערבים.

יעקב כץ: יהיו גדרות שיקיפו כל בית, וכל העסק יהיה שאנחנו ניכנס למגננה כמו שהייתי בגטו, כמו שהיינו בגלות.

יעקב כץ: לכן, אנחנו קוראים פה קודם כל לממשלת ישראל לאמץ את החוק שאני הצעתי – שבדברים שבית המשפט העליון לא בקי בהם, ואני קובע בוודאות שהגברת בייניש, נשיאת בית המשפט העליון, לא בקיאה בביטחון.

יעקב כץ: היא אולי בקיאה במשפט, בביטחון היא לא בקיאה.

יעקב כץ: היא היתה צריכה לבוא עם המלצה ולהגיד: זה לא מוצא חן בעיניי.

יעקב כץ: אבל, כמו שהשופט אדמונד לוי אמר בענוות

יעקב כץ: נותו: אני משאיר את זה לצה"ל.

יעקב כץ: אם צה"ל החליט שיש סכנת חיים, אני לא הולך להתווכח עם צה"ל, לא לוקח על עצמי אחריות.

יעקב כץ: ומה יקרה אם מחר מישהו ייהרג?

יעקב כץ: האם שופטי בית המשפט העליון שלקחו את ההחלטה יתפטרו מתפקידיו?

מנחם אליעזר מוזס: אפילו לא ילכו לנחם אבלים.

יעקב כץ: אדוני היושב ראש, אני מבקש - אם אפשר, אני לא יודע אם יש לך את האומץ להכניס את זה כסעיף - אבל, אנוכי אערבנו, מידי תבקשנו.

יעקב כץ: במידה ויהיו אירועי פח"ע, ומישהו ייהרג או ייפצע, שתקום ותאמר נשיאת בית המשפט העליון השופטת בייניש: אני נושאת באחריות, ולכן אני הולכת הביתה כי חטאתי, פשעתי, עוויתי.

יעקב כץ: נבקש את זה בהחלטה שהיא תישא באחריות לתוצאות הרעות שיקרו כתוצאה מההחלטה שלה.

אופיר אקוניס: חבר הכנסת כץ, תודה רבה לך.

אופיר אקוניס: חבר הכנסת מוזס, בבקשה.

מנחם אליעזר מוזס: אדוני היושב ראש, אורחים חשובים ונכבדים – שמעתי שנמצא כאן ראש עיריית מודיעין – הסעיף הראשון במשפט העברי בסדרי הדיון הוא: אין לדיין לדון, אלא במה שעיניו רואות.

מנחם אליעזר מוזס: זה בקשר לזה שדיברנו שהבג"ץ, חברי בית המשפט, לא ראו אפילו מה שקורה בשטח.

מנחם אליעזר מוזס: אי אפשר לדון, אלא אם כן רואים מה שקורה בשטח.

מנחם אליעזר מוזס: 39 חברי כנסת בראשותו של חבר הכנסת יריב לוין הגישו הצעה בנושא כביש 443.

מנחם אליעזר מוזס: אני גם כתבתי מכתב לראש הממשלה להעביר את זה בדחיפות, וראש הממשלה עונה על זה: מה הדחיפות כל כך?

מנחם אליעזר מוזס: וכתבתי לו: האם זכור לך שמחבלים נכנסו וזרקו ליד בית עור אל-פוקא 29 כדורים בערב אחד?

מנחם אליעזר מוזס: מרוב פיגועים כבר לא זוכרים מה היה אז.

מנחם אליעזר מוזס: אבל, היה נס גדול, ואף אחד לא נפגע.

מנחם אליעזר מוזס: החבר'ה שלי שם בטירונות.

מנחם אליעזר מוזס: רציתי להפנות שאלה למי שנתן קודם את ההרצאה.

מנחם אליעזר מוזס: לגבי היציאה מבית עור אל-פוקא, מא-תחתא, ומא-טירה – אנשים יצאו מהכביש, ייסעו עד עופר, ואז יגידו להם: אתם לא יכולים לנסוע לירושלים, תחזרו.

מנחם אליעזר מוזס: אז בשביל מה הם יצאו אל הכביש?

מנחם אליעזר מוזס: האם בשביל להתחכך בי, או בשביל להוריד אותי מהכביש?

מנחם אליעזר מוזס: הרי אנחנו יודעים מה קרה בדהרייה כאשר אותה בת נפגעה.

מנחם אליעזר מוזס: מכונית פלסטינית פשוט נדבקה אליה, והמכונית נפלה מהכביש ימינה.

מנחם אליעזר מוזס: זה האסון הכי גדול.

מנחם אליעזר מוזס: בשביל מה אנחנו נותנים להם בכלל לצאת?

מנחם אליעזר מוזס: עצם העמידה במקום וההמתנה לבדיקה היא לבדה סכנה, כי אנחנו רואים שהמכוניות עומדות אחת אחרי השנייה, פגוש אחרי פגוש, ולא פעם עומדים במחסומים האלה המון רכבים.

מנחם אליעזר מוזס: מי מגן על זה לפני הבידוק?

מנחם אליעזר מוזס: מה קורה לפני זה?

מנחם אליעזר מוזס: חבר הכנסת לוין, כראש לשכת עורכי הדין לשעבר אתה כעורך דין צריך לפנות גם כן לבג"ץ, ולהעביר מחדש את הצעת החוק של 39 חברי כנסת.

מנחם אליעזר מוזס: שליש מהכנסת חתמו על החוק.

יריב לוין: זה לא סתם שליש, אלא זה שליש כאשר 39 אחרים הם סגנים ושרי סגנים, ואינם יכולים לחתום.

יריב לוין: כלומר, זה מבטא רוב עצום.

מנחם אליעזר מוזס: צריך להביא מחדש את הדיון הזה לכנסת, ואני מקווה שבעזרת השם נצליח להעביר את זה על אפם וחמתם של כל אלה שהם חורשי רעתנו.

אופיר אקוניס: תודה רבה לך.

אופיר אקוניס: חבר הכנסת מטלון, ואחר כך ראש עיריית מודיעין, ואחר כך חבר הכנסת גדעון עזרא שנרשם עכשיו.

אופיר אקוניס: אחריו - יושב-ראש מועצה אזורית מטה בנימין מר אבי רואה.

משה (מוץ) מטלון: אדוני היושב ראש, אנחנו יושבים פה ודנים בחיי אדם, והופכים את זה לדיון פוליטי, כי אני יודע שכמובן תשמענה דעות ואחרות.

משה (מוץ) מטלון: אין ספק שאנחנו דנים פה בדיני נפשות, שלא יהיה פה ספק בעניין הזה.

משה (מוץ) מטלון: לטעמי, החלטת בג"ץ היא מוטעה, ומטעה.

משה (מוץ) מטלון: אני גם שומע שאנשי הצוות גם לא ביקרו, לא ראו, לא ידעו, ולא היו שם.

משה (מוץ) מטלון: אני גם מודיע לכם פה שהם גם לא ייקחו אחריות אם חס וחלילה יהיה פיגוע, וכבר היו זריקות בקבוקים בשבוע שעבר, אבנים, והיו כבר לפני מספר שבועות פיגועים.

משה (מוץ) מטלון: העניין הזה קורא לפיגועים, ואין בכלל ספק שפתיחת הכביש היא החלטה שגויה, ומישהו יצטרך לקחת עליה את האחריות.

משה (מוץ) מטלון: כחברי כנסת אנחנו חייבים לעמוד מנגד, ולא חשוב אם אנחנו ממפלגה זו או אחרת.

משה (מוץ) מטלון: חשוב לנו לשמור על עם ישראל, ועל ביטחונם של תושבי מדינת ישראל.

משה (מוץ) מטלון: אין לי ספק שלא נלקחה בחשבון גם האפשרות של ציר כביש מס' 1.

משה (מוץ) מטלון: אנחנו נגיע לירושלים כמו אל עיר במצור.

משה (מוץ) מטלון: ההחלטה הזאת היא פשוט שגויה.

משה (מוץ) מטלון: היא לא לקחה בחשבון שתושבים ישראלים שנוהגים היום לנסוע על כביש 443, יסתופפו תחת ציר כביש מס' 1.

משה (מוץ) מטלון: יהיה מצב בלתי אפשרי משום שייקח כמה שעות להגיע לירושלים.

משה (מוץ) מטלון: דבר נוסף – לא יכולים להשאיר עיר בירה ואם בישראל, את עיר בירתנו, עם ציר גישה אחד שהוא כביש מס' 1, ולבטל את כביש 443, כי בפועל ישראלים לא ייסעו, או לפחות רוב הישראלים.

משה (מוץ) מטלון: אני מודיע שאני אמשיך לנסוע בכביש 443.

משה (מוץ) מטלון: אבל, ישראלים לא ייסעו בכביש.

אופיר אקוניס: מה שקצין הכנסת יאמר לך אתה תעשה.

משה (מוץ) מטלון: אני אסע שם בכל מקרה.

משה (מוץ) מטלון: אני לא יודע מה קצין הכנסת יורה.

משה (מוץ) מטלון: אני אומר שאני מתכוון להמשיך לנסוע בכביש 443.

משה (מוץ) מטלון: אני לא בדיון עם קצין הכנסת, אני בדיון על ההחלטה לגבי כביש 443, אני בדיון על חיי ישראלים, ואני בדיון על מחשבה על העיר מודיעין והיישובים בסביבה.

אופיר אקוניס: נכון.

אופיר אקוניס: הניוד של חברי הכנסת הוא באמת לא מעניין כאן, למרות שאם אינני טועה כולם נוסעים, כמובן תושבי מודיעין שהם חברי כנסת, וכל מי שבא מתל-אביב ומהשפלה.

אופיר אקוניס: אני יודע שגם מהצפון מתחברים לכביש 443 דרך כביש 6.

אופיר אקוניס: באופן אישי, אני לא מכיר כמעט כבר אנשים שבשוטף - לא כתיירים, או כחד יומי - נוסעים על כביש מס' 1, אלא כולם נוסעים על כביש 443.

יעקב כץ: אדוני היושב ראש, אם תרשה לי רק הערה קטנה מחכימה.

יעקב כץ: אני מציע לאנשי שמאל קיצוניים להגיש בג"ץ גם על כביש מס' 1.

יעקב כץ: גם קטע ממנו עובר בשטחים הכבושים, וגם שם צריך לעבור בידוק.

קריאה: שטחים משוחררים.

יעקב כץ: אני מבקש שכבר תתחיל להכין את התוכניות איך יהיו שם לא שישה מסלולים, אלא שנים-עשר מסלולים.

יעקב כץ: כי גם חלקו של ציר כביש מס' 1, עובר בשטחים הכבושים.

יעקב כץ: אני מבקש להעלות את זה לדיון, ואני קורא ליש דין, ויש שלום, שלום עכשיו, שלום אתמול, שלום מחר, שיגישו בג"ץ גם על כביש מס' 1, כדי שגברת בייניש תיסע - - -

אופיר אקוניס: אבל, למה לך לתת רעיונות שהם עוד יממשו אותם?

אופיר אקוניס: הרי הם יבואו ויאמרו ששטח החיץ הידוע שעליו נסלל כביש מס' 1 אחרי מלחמת ששת הימים יש עליו מחלוקת, כי הרי ערפאת כבר תבע אותו בקמפ-דיוויד.

אופיר אקוניס: אז למה לך לתת רעיונות?

יעקב כץ: כדי שנחזור וניסע בכביש נחשון.

אופיר אקוניס: אגב, אתה יכול לנסוע משם כל יום.

אופיר אקוניס: חבל, אל תיתן להם רעיונות, כי בסוף נקיים פה דיון על ההיערכות התחבורתית בכביש נחשון.

אופיר אקוניס: אל תיתן רעיונות לקבוצות שיאמצו אותם במהירות.

משה (מוץ) מטלון: אדוני היושב ראש, אין לי בכלל ספק שהבג"ץ יעבוד עכשיו שעות נוספות, שהרי הצבא יגרום לקשיים בלתי רגילים או בלתי נסבלים גם לנוסעים הערבים שם.

משה (מוץ) מטלון: הרי הצבא ירצה לשמור את עצמו, וירצה לשמור על עצמו, ולא ירצה לעשות את הטעויות.

משה (מוץ) מטלון: ואז הבג"ץ יעבוד שעות נוספות מבג"צים של ערבים שרוצים לנסוע ולא נותנים להם במחסום הזה, ובמחסום ההוא, ובדיקות כאלו ואחרות.

משה (מוץ) מטלון: כנראה שגם על זה לא נתנו את הדעת.

משה (מוץ) מטלון: אני הגשתי הצעת החוק להחיל את החוק הישראלי על ציר 443.

משה (מוץ) מטלון: בוועדת שרים לחקיקה ראש הממשלה ביקש אז לדחות את הדיון הזה, ולא להביאו לדיון, ולעשות משהו מתואם.

משה (מוץ) מטלון: כנראה שעת התיאום עוד לא הגיעה.

משה (מוץ) מטלון: אבל, כנראה שהיא מתקרבת.

משה (מוץ) מטלון: אני לא ממהר לשום מקום.

משה (מוץ) מטלון: אני בטוח, ואין לי ספק, שראש הממשלה יקרא לי ויגיד לי: תניח, ומהר את החוק הזה לשולחן הממשלה, ותביא אותו לפתחנו, כי החלטת הבג"ץ תוכיח את עצמה שהיא תגבה חיי אדם ישראלים.

משה (מוץ) מטלון: כחברי כנסת אנחנו מחויבים לצעוק את צעקתנו באופן הציבורי ביותר.

משה (מוץ) מטלון: תודה רבה לך.

אופיר אקוניס: תודה רבה.

אופיר אקוניס: ראש עיריית מודיעין, בבקשה.

אופיר אקוניס: אחר כך חבר הכנסת גדעון עזרא.

אופיר אקוניס: אם עוד מישהו מהנוכחים רוצה, אז בבקשה להירשם.

חיים ביבס: אני חושב שאת רוב הדברים המרכזיים שמענו בסקירה של היושב ראש, וגם של חבר הכנסת יריב לוין.

חיים ביבס: אבל, אני רוצה לדבר על האבסורד המרכזי.

חיים ביבס: כולנו יורים לכיוון הצבא, והצבא הוא בכלל לא פקטור מבחינת ההחלטה.

אופיר אקוניס: חבר הכנסת כץ מיקד את זה, אין ויכוח.

חיים ביבס: גם אנשי משטרת ישראל שנמצאים פה, הם בסופו של דבר הראשונים שיחטפו את חיצי הביקורת, כי הם אלה שיהיו בשטח.

חיים ביבס: המשמעות של עמידה בפקק היא מאוד מאוד גדולה.

חיים ביבס: כולם זורקים מספרים, עוד שתי דקות, שלוש דקות, חמש דקות.

חיים ביבס: תחשבו – הרי אי אפשר לייצר מסלול רק לפלסטינים, זה לא עומד במה שנקרא אמות המידה של בג"ץ.

חיים ביבס: תחשבו על מצב שבו בכל אחד מששת המסלולים עומד רכב פלסטינאי, ואחריו רכב ישראלי.

חיים ביבס: לא יעזור כלום, יצטרכו לבדוק אותם.

חיים ביבס: אם ירצו למהר, אז לא יבדקו, ואז יכול להיות שרכב כזה זולג לכיוון ירושלים.

חיים ביבס: בהנחה ובודקים אותו כמו שצריך, הווה אומר תוספת על הציר הזה של בין 10 ל-15 דקות לכלי רכב.

חיים ביבס: זה יהיה קטסטרופה מבחינה תחבורתית.

חיים ביבס: שנית, צריך לזכור את האבסורד הגדול שיש במדינת ישראל.

חיים ביבס: עד האינתיפאדה, כולל האינתיפאדה, הציר הזה היה מת.

חיים ביבס: כתושב מודיעין אני זוכר שהיינו יורדים מירושלים, ומהרגע שבו מתחילים לגלוש אחרי גבעת זאב, לוחצים על הגז, ויורדים במהירות.

חיים ביבס: ואין לך בדרך שום דבר – לא שוטרים, ולא משטרה.

חיים ביבס: כל זה כדי לעבור כמה שיותר מהר את ציר המוות - כפי שהיינו קוראים לו - ולחזור חזרה.

חיים ביבס: הצבא ייצר את כל מה שצריך.

חיים ביבס: השקיעו 160 מיליון שקל בכבישים עוקפים כדי לסדר להם מעברים בטוחים ומסודרים לכיוון רמאללה.

חיים ביבס: היתה צריכה להיות פה משמעות אחת, ואמרתי את זה אחרי החלטת בג"ץ, וכולם מתעלמים מזה, כולל שר הביטחון שהגשנו לו מכתב של ראשי הרשויות מכל האזור שרוצים להיפגש איתו.

חיים ביבס: עד היום לא נענינו אפילו בתשובה אחת, בהתחמקות של היועץ שלו מר ברושי לענייני התיישבות.

חיים ביבס: יותר מזה לא שמענו שום דבר.

חיים ביבס: תייצרו דבר אחד, ואני קורא לזה כמו הטיסות ב-99 כאשר רצו לייצר טיסות לשום מקום בשביל לעבור בדיוטי-פרי.

חיים ביבס: אותו הדבר - זוהי נסיעה לשום מקום.

חיים ביבס: הם עולים בנקודה של עור אל- פוקא, עור אל-תחתא, והם מגיעים עד עופר, ואז עושים סיבוב חזרה ויורדים חזרה.

חיים ביבס: במעבר הזה תייצרו מעבר תכנון עם השקעה.

חיים ביבס: בחודש ימים זורקים עשרות מיליונים.

חיים ביבס: תשקיעו פעם אחת כמו שצריך, עם מעבר תחתי שיחבר אותם לציר שבלאו הכי השקיעו בו 160 מיליון שקל.

חיים ביבס: הרי כל הרצון שלהם הוא לעבור מדרום 443 לצפון 443.

חיים ביבס: מכל ההחלטה הזאת אף אחד באמת לא הגיע בסוף למה שצריך.

חיים ביבס: אנחנו סובלים מזה שעל ה-40,000 כלי רכב שעולים ויורדים כל יום בציר הזה נוספים עוד, כולל בידוק ביטחוני, כולל מחסומים, כולל במפרים, כולל הכול – זה מצד אחד.

חיים ביבס: מצד שני, מערכת הבדיקות שהם צריכים לעבור כדי לעלות לכביש היא גם סיוט מבחינתם.

חיים ביבס: והדבר השלישי והמרכזי הוא שאם באמת רוצים לפתור את הבעיה גם לאלה וגם לאלה, תייצרו את המעברים התחתיים.

חיים ביבס: פעם אחת שהמדינה תתעסק בתכנון אמיתי, ולא בתכנון של שלוף, ושל הדקה ה-90 לפני מועד שבג"ץ קבע.

חיים ביבס: פעם אחת שיתכננו את הכול כמו שצריך, ואז גם הדברים ייראו אחרת.

חיים ביבס: אני אומר - נכון שהצבא יפנה לבג"ץ ויבקש דחייה של כמה חודשים על מנת שהדברים ייעשו בצורה יותר מקצועית, ויותר רצינית.

חיים ביבס: הרי בסוף יאשימו את הש.ג.

חיים ביבס: אז או הצבא או המשטרה אשמים, והם אפילו לא בלופ.

חיים ביבס: הם לא אלה שהחליטו, הם לא אלה שאפילו לא סיירו בשטח.

חיים ביבס: אני אמרתי: רבותי, לא יכול להיות מצב שמקבלים החלטה כשאנשים לא מבינים מה המשמעות שלה בשטח.

יעקב כץ: למה לא יכול להיות?

יעקב כץ: זה כל הזמן קורה.

יעקב כץ: הם כל מקבלים החלטה בכל נושא מבלי שהם מבינים בשום נושא.

חיים ביבס: מכיוון שהדיון בעיקר נסב סביב הנושא של הבעיה התחבורתית, ולא הבעיה הביטחונית כי בבעיה הביטחונית דנו בוועדת החוץ והביטחון, אני אומר שבנושא הזה צריך לעשות פסק זמן ותכנון מחדש.

חיים ביבס: אם אנחנו כרשות מקומית היינו מגישים את הבג"ץ הרי היו אומרים: זה פוליטי ושיוך למחנה כזה או אחר.

חיים ביבס: לכן, אמרנו שהתושבים הם אלה שהולכים לבג"ץ.

חיים ביבס: אגב, צדקת במה שאמרת, כי הבג"ץ כבר כנגד מה שהולך להיות לפלסטינים יצא לדרך.

חיים ביבס: לכן, צריך להפעיל את כל המנוף ואת כל מה שצריך כדי לייצר את האיזון, אחרת אנחנו נמצא את עצמנו במצב שאנחנו מאבדים באופן טוטאלי את כביש 443.

חיים ביבס: קחו את המקרה שאירע בחג השבועות שבו תושבת שלי יושבת עם הילדה שלה באוטו.

חיים ביבס: אגב, זו תושבת שאמרה במפורש: כשהודיעו על פתיחת הכביש שמחתי בשביל הפלסטינאים.

חיים ביבס: היא אומרת היום באופן מפורש: אני על הכביש הזה לא אעלה.

חיים ביבס: המשמעות היא שעשרות אלפי כלי רכב יעברו מכביש 443 לכביש מס' 1.

חיים ביבס: רק לפני שלושה-ארבעה חודשים היינו פה בדיון שבו משרד התחבורה סיפר איך הכביש נפתח, והם מעבירים את כל המשאיות משש וחצי בבוקר עד תשע וחצי מכביש מס' 1 לכביש 443 כדי לייצר מה שנקרא איזון.

חיים ביבס: אבל, היום אנחנו באים עושים בדיוק ההיפך.

חיים ביבס: אנחנו הורגים את הציר הזה.

יעקב כץ: לא אנחנו באים, בית המשפט העליון בא.

יעקב כץ: אל תגיד: אנחנו באים.

יעקב כץ: תגיד שהם באים.

חיים ביבס: אנחנו מנתקים לחלוטין מהבירה את כל מי שמגיע ממרכז הארץ בואכה מודיעין-מכבים-רעות לצפון ירושלים.

יעקב כץ: בייניש מנהלת את - - -

אופיר אקוניס: חבר הכנסת כץ, אתה דיברת.

אופיר אקוניס: חבר הכנסת גדעון עזרא, בבקשה.

גדעון עזרא: אני רוצה לומר דעה אחרת לחלוטין מכל מה ששמעתי פה עד עכשיו.

גדעון עזרא: קודם כל, אני מאלו שנסעו על כביש 443 גם בימים הקשים כשהיו רכבים בודדים על הכביש.

גדעון עזרא: אני גם רואה שהיום פותחים מחסומים ומעברים נוספים לערבים ביהודה ושומרון, כאשר ביהודה ושומרון נוסעים זה לצד זה רכבים יהודים ורכבים ערבים.

גדעון עזרא: אני גם אומר לכם, וזה מהניסיון שלי בשב"כ, היכולת לעשות פיגוע ביהודים היא לא רק מרכב נוסע.

גדעון עזרא: רכב נוסע היא רק אחת הדרכים.

גדעון עזרא: היום אפשר לירות ממארב על נקודה בכביש 443 מבלי שפותחים את הכביש.

גדעון עזרא: הבג"ץ קבע את אשר קבע, ומדינת ישראל היתה צריכה להיערך כפי שנערכים.

גדעון עזרא: ומוציאים מיליונים.

גדעון עזרא: היינו בסיור על הכביש, מוציאים הרבה מיליונים, ולפי דעתי מיליונים מיותרים.

גדעון עזרא: זה כסף שאפשר לחסוך אותו.

גדעון עזרא: אם הדברים היו מגיעים לכנסת בזמן הייתי אומר.

גדעון עזרא: וכאן אני אומר - חובתי לכבד את החלטת הבג"ץ.

גדעון עזרא: מדינת ישראל צריכה לבחון את המצב החדש.

גדעון עזרא: אני לא פוחד, אנשים ימשיכו לנסוע בכביש 443.

חיים ביבס: הרגע אמרת כשאתה נסעת בימים שאף אחד לא נסע, כי - - -

גדעון עזרא: תסלח לי, אלו היו ימים של אינתיפאדה.

גדעון עזרא: אין אינתיפאדה, ואבנים זורקים בכביש 443 גם היום כפי שזורקים גם ביהודה ושומרון מידי פעם.

יעקב כץ: מה זה אבנים על יהודי?

יעקב כץ: בגלות זרקו, גם היום זורקים.

גדעון עזרא: גם אם אתה לא תפתח את הכביש אפשר לזרוק אבנים, ואפשר לירות.

יעקב כץ: יש מדינה, ויש צבא, ויש - - -

גדעון עזרא: אני אומר שחובתנו כחברי כנסת לתת לעסק הזה ללכת, ולא להפחיד את האנשים יתר על המידה כאשר האפשרויות קיימות גם היום.

גדעון עזרא: אני חושב שההוצאות שהוציאו על הכביש הן מוגזמות לחלוטין.

גדעון עזרא: כל הגדר האינדיקטיבית הזאת שעשו משני הצדדים זה פשוט דבר לא יתואר מבחינת בזבוז הכסף.

גדעון עזרא: מוטב לה למערכת שתחשוב פעמיים לפני שהיא מוציאה את הכסף מהכיס.

גדעון עזרא: לסיכומו של דבר, אני אומר - ב-28 לחודש הכביש ייפתח.

גדעון עזרא: צריך לתת לו להיפתח, ואל לנו, לחברי הכנסת, לבוא ולהגיד שהכביש הזה הפך ליותר מסוכן.

גדעון עזרא: תודה.

משה (מוץ) מטלון: גדעון, הוא לא הופך ליותר מסוכן?

אופיר אקוניס: תודה רבה לחבר הכנסת עזרא שאמר את דברו.

חיים ביבס: מכיוון שהדיון הוא דווקא בנושא התחבורה, הייתי מציע להזמין את כל חברי הוועדה בעוד חמישה-שישה ימים - לא ביום שישי, אלא אחרי הפתיחה - לעמוד מול המחסום.

אופיר אקוניס: אדוני ראש העיר, תאמין לי שנעמוד שם בלאו הכי.

אופיר אקוניס: אני בא מתל-אביב, ואני אומר לך שלא ראיתי את כביש מס' 1 שנים.

אופיר אקוניס: אגב, הוא כביש בלתי נסבל מבחינה תחבורתית.

אופיר אקוניס: הוא תמיד נבלם בסיבובים.

אופיר אקוניס: לא עזר כלום כשעשו את היישור במוצא כי הוא נבלם בהראל.

אופיר אקוניס: אם הוא לא נבלם בהראל אז הוא נבלם במוצא.

אופיר אקוניס: הוא נבלם בכל מקום, זה בלתי אפשרי.

קריאה: אם קטי נמצאת פה אז אפשר להוסיף שראוי היה לפתור את בעיית הכביש לבית שמש סוף סוף.

אופיר אקוניס: לא איכפת לי לקיים דיון על כביש 38.

אופיר אקוניס: אנחנו נגיע גם לכביש 38 וגם ל-39.

אופיר אקוניס: אבי רואה, יושב-ראש מועצה אזורית מטה בנימין, בבקשה.

אופיר אקוניס: אחר כך ד"ר דן לינק מהרשות לבטיחות בדרכים.

אופיר אקוניס: גם לא שמענו איך המשטרה נערכת לעניין, ותיכף נשמע.

אבי רואה: אני ראש מועצת מטה בנימין שרוב רובם של יישוביה נמצאים ביהודה ושומרון.

אבי רואה: אני חושב שיש פה ראייה צרה לנושא של כביש 443.

אבי רואה: מזה חודשים ארוכים, אם לא שנים, יש פגיעה מתמדת במרקם החיים של היהודים בארץ-ישראל בכלל.

אבי רואה: כך צריך להסתכל על הדברים.

אבי רואה: לשם בג"ץ חותר - להגיע לגבולות 67.

אבי רואה: הוא לא מסתיר את זה, הוא מגדיר את זה כשטחי כיבוש.

אבי רואה: על בסיס ההגדרה הזאת הוא פועל והוא ימשיך לפעול.

אבי רואה: ואם בית המחוקקים הזה לא יקום ויעשה מעשה אז אנחנו נתכנס פה פעם בוועדת משנה לענייני ביטחון, ופעם בוועדת הכלכלה, ופעם בוועדה כזאת ואחרת.

אבי רואה: כך צריך לראות את הדברים.

אבי רואה: לצד זה שבית המשפט העליון קובע שיש פגיעה בלתי מידתית בזכויותיהם של הכפריים הפלסטינאיים, וכמו שנאמר פה יצרו עבורם כבישים שמחברים אותם ללב העסקים שלהם שזה רמאללה, ביתוניה וכו', פוגעים בתנועת היהודים, אם זה מעבר מכביש 60 לכיוון עטרות לכיוון כביש 443 – קטע של 4 ק"מ מקסימום.

אבי רואה: ושם אף אחד לא פוצה פה ומצפצף איך פוגעים בעשרות אלפי מתיישבים שלא נותנים להם לעבור.

אבי רואה: כדי שהמועצה תגיע ליישוביה במערב בנימין היא מחויבת להיכנס לירושלים ולצאת מירושלים, ולעבור את כל המחסומים שיש בדרך.

אבי רואה: אני לא רוצה להכביר במילים, אני חושב שהראייה הנכונה היא להסתכל הרבה יותר רחב.

אבי רואה: וכמו שאומרים חברי הכנסת מטלון ויריב לוין, צריך לעשות ראייה אסטרטגית.

אבי רואה: מדובר פה על עיר בירה של מדינה שפוגעים בה באופן בוטה עם כל מיני הסברים כאלו ואחרים, עם אבסורדים כמו שנאמר פה כמו זה שהם יגיעו למחסום ויחזרו חזרה.

אבי רואה: איפה קיים בעולם דבר כזה שניגשים לעיר בירה רק מכיוון אחד?

אבי רואה: דרך ללא מוצא, יגיעו דרך כביש מס' 1.

אבי רואה: אחרי האירועים האלה שבהם אישה חוטפת אבן וילדה נפגעת וכו', כל אחד ידאג לעצמו.

אבי רואה: לצערנו, לשם בג"ץ והממשלה מובילים.

אבי רואה: כל אחד ידאג לעצמו, ותהיה דרך אחת להגיע לעיר הבירה שהיא דרך ללא מוצא.

אבי רואה: כל זה במקום לחשוב אסטרטגית איך מבססים את מעמדה של עיר הבירה עם כניסה מצפון, וכניסה מדרום, וכניסה ממערב.

אופיר אקוניס: חבר הכנסת לוין, ראש עיריית מודיעין, הדבר המדהים הוא שהניסיון הנבון – אומנם קצת איטי – של הממשלות לפתוח קו רכבת מהיר שיחבר בין תל-אביב והשפלה, מודיעין וירושלים, בזמן של 28 דקות גם הוא נבלם בניסיונות משפטיים לבוא ולומר שחלק מתוואי המסילה הוא על איזשהו פרומיל מילימטר אחרי "הקו הירוק" – מה שהם מכנים "הקו הירוק".

אופיר אקוניס: זה דבר מדהים.

אופיר אקוניס: מנסים לבלום פה באמצעים משפטיים לכאורה.

אופיר אקוניס: גם מערכת המשפט יכולה פעם אחת באמת - ואני אומר באמת בלי לתקוף אותה באופן גורף – לחשוב על האינטרסים הרחבים יותר.

אופיר אקוניס: פנתה התנועה לזכויות האזרח, יכלו גם לדחות את הפנייה.

אופיר אקוניס: האם יש פה מישהו מהתנועה לזכויות האזרח?

אופיר אקוניס: הם לא באו.

אופיר אקוניס: הם עשו את הנזק וברחו מהדיון הזה.

אופיר אקוניס: הם סיימו את תפקידם בבג"ץ, כאשר בג"ץ כופה על המשטרה, ועל הצבא, ועל כוחות הביטחון אחרים גם כן לטפל בעניינים.

אופיר אקוניס: זה מה שנקרא "זב"שכם".

אופיר אקוניס: אנחנו עשינו את שלנו למען הפלסטינים.

אופיר אקוניס: מעכבים את קו הרכבת כי הוא עובר מטר אחרי קו הר אדר, או היכן שהוא.

אופיר אקוניס: אחר כך הם באים ועושים את ההחלטה הזאת על 443.

אופיר אקוניס: הגברת שטרית, אני לא יודע, אולי גם על כביש 39 שבא מהצד השני יש להם מחלוקת.

אופיר אקוניס: על כביש 38 אין מחלוקת.

אופיר אקוניס: על כביש 39 שיבוא מהצד השני גם עליו תהיה איזושהי מחלוקת ברוח הזאת.

אופיר אקוניס: זה דבר בלתי נסבל.

אופיר אקוניס: אתה מחבר אותי לכל האבסורדים הזועקים האלה.

אבי רואה: זו היתה הכוונה בדיוק – לחבר לכל האבסורדים ולראות תמונה כוללת, ולא תמונה צרה של כביש 443.

יעקב כץ: ואמרת נכון שיש פה מגמה להחזיר לקווי 67.

יעקב כץ: לכן, אני הצעתי גם את כביש מס' 1 להכניס.

אופיר אקוניס: למה אתה מציע הצעות?

יעקב כץ: אני מת לראות שגם בכביש מס' 1 יעשו שישה מסלולים.

יעקב כץ: למה לא? מה יש?

יעקב כץ: האם זה לא שייך לשטח פלסטינאי כבוש?

קטי שטרית: ההבדל הוא שכביש מס' 1 הוא מחסום מתחילתו ועד סופו.

אופיר אקוניס: בדיוק, זו הגדרה הכי קולעת בישיבה הזאת.

אופיר אקוניס: הגברת שטרית ניתן לך לדבר עוד דקה.

אופיר אקוניס: אבל, לפני כן, רשות הדיבור לד"ר דן לינק שנרשם לפנייך.

אופיר אקוניס: אני גם רוצה לדעת איך המשטרה נערכת.

דן לינק: חבר הכנסת אקוניס, תודה רבה לך.

דן לינק: קוראים לי דן לינק, ואני ראש מינהל תשתיות ותנועה ברשות הלאומית לבטיחות בדרכים, והעסק שלנו הוא רק בטיחות בדרכים.

דן לינק: עם כל הכבוד למה שנאמר עד עכשיו, ויש לי הרבה סימפטיה להרבה דברים שנאמרו כאן, אני מדבר רק על הבטיחות בדרכים.

דן לינק: בחמש השנים האחרונות מ-2005 ועד 2009, היו בקטע שבין צומת גבעת זאב לבין צומת מכבים 75 תאונות עם נפגעים.

דן לינק: אני לא אוהב אפילו תאונה אחת.

דן לינק: אבל, בקנה מידה לכבישים שיש בהם תנועה כזאת, זהו מספר מתון יחסית.

דן לינק: מזה היו 3 תאונות קטלניות.

דן לינק: נפח התנועה בין צומת גבעת זאב לצומת מכבים הוא בסך הכול 17,000 כלי רכב ליום.

דן לינק: הנפח העיקרי והגדול מגיע מקלנדיה ונכנס אחר כך לירושלים בסדר גודל של 40,000.

דן לינק: אבל, בקטע הזה שעליו המחלוקת הגדולה בערך 17,000.

דן לינק: אני לא מוטרד כל כך.

דן לינק: אני לא חושב שתהיה כאן בעיית בטיחות חריגה.

דן לינק: אבל, יש שלושה היבטים שאנחנו חרדים להם.

דן לינק: האחד הוא מהירות.

דן לינק: השני הוא תקינות רכב.

דן לינק: השלישי הוא הסכנה של כניסות פיראטיות לתוך הדרך.

דן לינק: נושא המהירות יצטרך להיות מטופל על-ידי משטרת ישראל.

משה (מוץ) מטלון: מהי כניסה פיראטית?

דן לינק: כניסה פיראטית - זאת אומרת, כניסות בלתי מוסדרות אל הכביש מכל מיני מקומות בגלל העובדה שאין מחסומים, פתחו מחסומים.

דן לינק: נכון להיום, אין כניסות פיראטיות כאלה.

דן לינק: הכביש הוא מגודר, אבל אנחנו יודעים כבר שהגדר היא לא תמיד כזאת.

יעקב כץ: כמו בכביש ערד-צומת שוקת.

אופיר אקוניס: כן, הוא דיבר כדוגמה לכביש 35.

אופיר אקוניס: אגב, גם מערב פרוע.

דן לינק: דרום פרוע.

אופיר אקוניס: זה לא בדיחה, צריך לקיים על זה דיון.

אופיר אקוניס: אכיפה משטרתית כמעט ולא קיימת.

דן לינק: הנושא השני הוא תקינות רכב.

דן לינק: יכול להיות שאתם יודעים שלא כל הפלסטינאים נוסעים ברכב משנת 2010.

דן לינק: יש לנו ניידות לבדיקת רכב, ואנחנו נדאג שהם יגיעו גם לשם.

דן לינק: הדבר השלישי הוא כמובן הכניסות הבלתי מוסדרות לתוך הכביש.

דן לינק: זה תפקידו של מע"צ-יו"ש, ואנחנו נבקש גם מהם לטפל בשלושת הדברים האלה.

דן לינק: למעט שלוש הדברים האלה אנחנו לא רואים סכנות גדולות.

דן לינק: תודה.

אופיר אקוניס: תודה רבה.

אופיר אקוניס: הגברת שטרית מהפורום הלאומי-חברתי, בבקשה.

קטי שיטרית: אני חושבת שהיו לנו שבע שנים טובות שבהם כולנו יודעים שבשנים האלה לא היו פיגועים גם באזור ירושלים.

קטי שיטרית: מלבד טרקטורים שעשו פיגועים ורואים שזה משהו לא מתוכנן ומאורגן, ברוך השם עברנו בשלום את התקופה הזאת.

קטי שיטרית: הדבר התמוה בעיניי הוא שהפסיקו את הבנייה בירושלים, ועכשיו רוצים להפסיק גם את דרך הגישה לירושלים.

קטי שיטרית: אולי בדיון הבא בוועדה לאיכות הסביבה נדון בזה שיפסיקו את האוויר בירושלים.

קטי שיטרית: לדעתי, הפתרונות היצירתיים כבר נגמרו.

קטי שיטרית: אנחנו שדולה חברתית-לאומית.

קטי שיטרית: אנחנו מרגישים שיש איזשהו ואקום במדינה שלנו, משום שישנו קול אחד שמדבר בעוד שהקול השני לא מדבר.

קטי שיטרית: אנחנו מבקשים להצהיר בזאת שהעיר ירושלים הופכת להיות אט אט מובלעת סגורה מכל הכיוונים.

קטי שיטרית: מה שקיים היום, בקושי יישאר.

קטי שיטרית: ומה שלא קיים, לא יתפתח.

קטי שיטרית: אופיר, אני חושבת שהנושא הזה הוא אכן כלכלי, ויש לי כמה שאלות.

קטי שיטרית: לדעתי, תהיה תגבורת שם של כוחות צבא, לא יכול להיות שבכביש הזה לא יהיו הוצאות של תגבורת צבא.

קטי שיטרית: לאורך כל הדרך.

קטי שיטרית: כנ"ל גם לגבי משטרה, עוד מסלולים.

קטי שיטרית: לדעתי, כל הכספים האלה הם כספים מיותרים שחבל שהם יוצאו.

קטי שיטרית: הם הרי לא רוצים לקנות את הסחורות שלנו, אז הם רוצים כבר גם את הכבישים שלנו?

קטי שיטרית: ריבונו של עולם, עד לאן אנחנו מגיעים?

יעקב כץ: זה לא הם, זה בית המשפט העליון.

יעקב כץ: בית המשפט העליון הוא רוצה שאנחנו לא נהיה פה, לא בצד הזה, ולא בצד השני.

קטי שיטרית: תסלח לי, אני מקום 31, כמעט נכנסתי.

קטי שיטרית: אני מבטיחה שאם אני הייתי, לא הייתי משאירה יום אחד את העסק הזה לא פתיר, מפני שזה בלתי אפשרי.

קטי שיטרית: יש המון רעיונות יצירתיים, ואני כל כך סומכת עליכם.

קטי שיטרית: אני חושבת שאתם יכולים לחשוב על דרכים שונות.

קטי שיטרית: אני כל כך סומכת על יריב לוין ועל אופיר שהם אנשים שהם לא ישבו ולא ינוחו דקה.

קטי שיטרית: הם ימצאו את הפתרון היצירתי הנכון כדי חס וחלילה לא להפר את בקשת בג"ץ, וכן - - -

אופיר אקוניס: זו החלטה, זה לא בקשה.

משה (מוץ) מטלון: זו החלטה, ואנחנו מחויבים לה – שלא יהיו פה אי הבנות.

יעקב כץ: אפשר לחוקק חוק הפוך שיגביל את הכוח של בג"ץ.

אופיר אקוניס: זה ויכוח אחר בוועדה אחרת.

אופיר אקוניס: מדובר על החלטה.

קטי שיטרית: בעבר הייתי מורה, וניסיתי להסביר לתלמידיי מה זה קילומטר.

קטי שיטרית: כל הזמן עושים לילדים חישובים, אבל ילדים לא מבינים מה זה קילומטר.

קטי שיטרית: אתה פשוט מלמד את המשוואה וזהו, אין הרבה מה לעשות.

קטי שיטרית: אבל, אם תצעיד אותם קילומטר הם יבינו טוב מאוד מה זה קילומטר.

קטי שיטרית: נציגי בג"ץ יכולים לעמוד בשעות מסוימות שעות על גבי שעות בכביש מס' 1 ולא לזוז.

קטי שיטרית: הווה אומר, אם הפקק מתחיל היום ממוצא ומאזור בית שמש, אז לדעתי הוא כבר יתחיל בגהה, ואפילו צפונה יותר.

קטי שיטרית: פשוט נעביר אותם את הטירונות הזאת, ושאולי שהם יעברו קצת בכביש וירגישו.

קטי שיטרית: לזכותו של ראש עיריית מודיעין מר חיים ביבס ייאמר שהעיר מודיעין מתפתחת בצורה בלתי רגילה, ובפיתוח מואץ שאין כדוגמתו, לדעתי.

קטי שיטרית: זה רק ילך ויגדל, וכביש 443 יהיה אחד הכבישים המרכזיים, אם לא העיקריים לירושלים.

קטי שיטרית: אם אנחנו הולכים לחסום גם אותו, אז חבל על הזמן.

יעקב כץ: לא אם – חוסמים.

קטי שיטרית: אני אף פעם לא מרימה ידיים, נשים לא מרימות ידיים.

קטי שיטרית: תמיד יש פתרונות.

אופיר אקוניס: קטי, תודה רבה לך.

אופיר אקוניס: סנ"צ ישראלי ממשטרת ישראל, בבקשה.

דורון ישראלי: אדוני היושב ראש, צהרים טובים לך, ולחברי הוועדה.

דורון ישראלי: אני דורון ישראלי, ואני קצין התנועה של מחוז ש"י.

דורון ישראלי: בין השאר, אני גם מייצג את מחוז תחנת בנימין.

דורון ישראלי: קודם כל, אני אפרוס מה אנחנו אמורים לעשות מה-28 לחודש, ומה אנחנו צופים.

דורון ישראלי: ברמה העקרונית, אנחנו כמובן נתגבר את הנוכחות שלנו שם, הן ברמת התנועה, והן ברמת ניידות הסיור.

דורון ישראלי: אני חייב לציין שהתגבור יהיה תגבור לא משמעותי, וכמובן שהוא יהיה בשיטת השמיכה ממקום אחר.

דורון ישראלי: הוא יהיה לא משמעותי כי בהתחלה אנחנו לא צופים איזשהו נפח תנועה גדול.

דורון ישראלי: בהתאם להתפתחות בשטח אם אנחנו אכן נראה שיש שם תנועה גדולה, אנחנו נתגבר.

דורון ישראלי: אני אציין שחוץ מהתגבור שלנו, גם אגף התנועה יתגבר בניידות נוספות, וכמובן שיהיה תגבור של הצבא.

דורון ישראלי: אבל, ברמה העקרונית אני אומר שוב, תהיה שם נוכחות יותר גבוהה ממה שהיה בימים הרגילים.

דורון ישראלי: אתה שאלת מה יש להם לעשות שם על הכביש?

דורון ישראלי: מעבר לתנועה שאכן תגיע, ואולי תיפסק במחסום במחנה עופר, אנחנו גם צופים הרבה רוכלות על הכביש, ואלה הדברים שיותר מדאיגים אותנו מבחינת התנועה.

דורון ישראלי: כי רכב שיוצא מאזור בית ליקיה, או בית סירא, תמיד יכול לפגוש שם רכב ישראלי ולעשות שם העברת סחורות או העברת שוהים בלתי חוקיים.

דורון ישראלי: ולכן, ביחד עם הצבא אנחנו נצטרך לטפל גם בנושא התנועה, וגם בנושא הרוכלות וכל מה שצריך.

משה (מוץ) מטלון: מה היה לפני שסגרו את הכביש?

דורון ישראלי: היתה רוכלות על הכביש.

דורון ישראלי: אני היום גם מטפל ברוכלות על הכביש, בעיקר סמוך למודיעין.

דורון ישראלי: אני צופה עלייה בזה, אנחנו ניערך.

דורון ישראלי: אבל, זה שילוב מערכות של כל הגורמים: גם מע"צ, גם הצבא, מינהל.

אופיר אקוניס: כלומר, הפתיחה תביא להגברת הרוכלות בצד הדרך.

דורון ישראלי: בהחלט, היכן שיש תנועה של ישראלים, והיכן שיש תנועה חופשית של תנועה פלסטינאית, אתה יכול לראות את זה סמוך לכל מחסום, יש שם עלייה.

דורון ישראלי: משטרת ישראל תיערך בנושא הזה.

דורון ישראלי: צריך לקחת את זה בחשבון.

דורון ישראלי: אני תגברתי את הניידות שלי, והצבא תגבר את הנוכחות שלו, התחנה תוגברה.

אופיר אקוניס: זה יקרה בעיקר סמוך למחסום מודיעין.

דורון ישראלי: גם היום סמוך למחסום מכבים יש תופעה של עובדים, של פועלים.

דורון ישראלי: אנחנו ערוכים לזה.

אורי מקלב: מה האפקטיביות של האכיפה על רכבים פלסטינאים של משטרת התנועה וכדו'?

דורון ישראלי: ראשית, יש לנו אפקטיביות באכיפה.

דורון ישראלי: אנחנו רושמים דוחות.

דורון ישראלי: אני חייב לציין שהפלסטינאים משלמים דוחות – אני אומר, לשמחתי או לצערי, תגדירו את זה איך שאתם רוצים – יותר טוב מהגבייה הישראלית.

אופיר אקוניס: באמת?

דורון ישראלי: עובדה, בעיקר כאשר יש להם מה להפסיד כמו תנועה ועלייה על הכבישים האלה.

דורון ישראלי: לכן, ביחד עם הצבא והמינהל, רכב פלסטינאי שלא משלם דוחות לא מוסמך לעלות, לא מקבל אישור, ולא שום דבר.

דורון ישראלי: אבל, פחות מטריד אותי כמה הם ישלמו, אנחנו מוטרדים יותר מהעלייה בתאונות הדרכים החמורות בכבישים בתחום הרשות הפלסטינאית, ובכבישים בתחום C.

דורון ישראלי: יש עלייה של למעלה מ-60% בתאונות הדרכים הקטלניות של רכבים פלסטינאים שמעורבים בתנועה בשטחים, וזה אלמנט שצריך לקחת אותו בחשבון.

דורון ישראלי: אם בתקופה המקבילה בשנה שעברה שהיו שישה הרוגים פלסטינאים, היום למעלה מ-16 הרוגים, ואני מדבר רק על רכבים פלסטינאים.

דורון ישראלי: משטרת ישראל תיערך לזה, הן בנושא של בקרה וביקורת כלי רכב, והן בנושא של אכיפת עבירות מהירות, והן בנושא של פעילות רגילה שאנחנו עושים בכל מקום שבו יש עלייה במספר תאונות הדרכים.

דורון ישראלי: גם תחנת בנימין וגם המחוז מודעים לזה, אנחנו ערכנו מספר ישיבות בנושא.

דורון ישראלי: אנחנו באמת מקווים שניצור שם איזשהו רובד של נסיעה כך שכל מי שיעלה על הכביש ייסע בצורה בטוחה בהתאם לחוקי התנועה הישראלים.

דורון ישראלי: אני לא יודע מהו צפי התנועה שיהיה שם.

דורון ישראלי: אני כן יודע מה אמור להיות בהתאם למה שקורה היום בשטחים.

אופיר אקוניס: איך נערכים בכביש מס' 1, בהנחה שזה באמת מתבצע במתכונת השגויה הנוכחית?

אופיר אקוניס: מה יהיה בכביש מס' 1?

דורון ישראלי: בניגוד לנאמר כאן, ברמה העקרונית כביש מס' 1 זורם היום.

דורון ישראלי: הוא זורם טוב, והוא זורם יפה, בייחוד עם פתיחת כביש מס' 9, בעיקר לאור החלטת משרד התחבורה להעביר נסיעת רכב כבד בבוקר לכביש 443.

דורון ישראלי: אני נוסע כל בוקר בכביש ירושלים-תל-אביב.

אופיר אקוניס: האם יש שם זרימה?

דורון ישראלי: יש זרימה טובה.

דורון ישראלי: אומנם, יש קצת לחץ.

דורון ישראלי: אבל, זה הרבה הרבה יותר טוב ממה שהיה.

דורון ישראלי: הפיילוט השפיע בצורה טובה, ועל הכניסה לירושלים בצורה יותר טובה.

דורון ישראלי: אין ספק שעם תנועת הפלסטינאים ואם תהיה העברה לכביש מס' 1, יהיה לחץ.

אופיר אקוניס: האיסור על המשאיות נמשך.

דורון ישראלי: האיסור על המשאיות נמשך.

אופיר אקוניס: להם לא תהיה בחירה, וזה קצת בעייתי.

אופיר אקוניס: יש עליהם איסור להיכנס לכביש מס' 1.

דורון ישראלי: יש איסור.

דורון ישראלי: יש איזשהו איזון.

דורון ישראלי: העברת המשאיות לכביש 443, יצרה נסיעה נוחה יותר, בטוחה יותר, וטובה יותר בכביש ירושלים-תל-אביב.

דורון ישראלי: אם חלק מהרכבים הפרטיים שנוסעים היום בכביש 443 יעברו לכביש מס' 1, אין ספק שזה יפגע בתנועה, ואין ספק שהכניסה לירושלים תהיה יותר קשה.

דורון ישראלי: אין ספק שזה אולי יחזיר את המצב למה שהיה לפני הפיילוט, כי הפיילוט בסך הכול ברמה העקרונית לא שינה בכביש 443.

דורון ישראלי: כביש 443 המשיך לזרום, הכניסה לכביש ירושלים מס' 1 היתה יותר טובה.

דורון ישראלי: אם התנועה תישאר כך, לא ישתנה.

דורון ישראלי: אם חלק מהנוסעים בכביש 443 יעברו, אני צופה בעיות בכניסה לירושלים.

דורון ישראלי: אבל, אלו השערות.

אופיר אקוניס: תודה.

אופיר אקוניס: אחרון הדוברים, חבר הכנסת מקלב, אלא אם כן מישהו רוצה להוסיף.

אורי מקלב: אדוני היושב ראש, תודה רבה.

אורי מקלב: קודם כל, אנחנו רוצים להוקיר אותך על כך שאתה מקיים את הדיון בנושא הזה.

אורי מקלב: זה חשוב מאוד.

אורי מקלב: אני מבקש שאנחנו גם לא נזניח את זה.

אורי מקלב: אם אנחנו רוצים לראות שגם גורמי הביטחון, וגם גורמי הבטיחות המקצועיים ימשיכו במוטיבציה שיש להם עכשיו, אז אנחנו צריכים להיות עקביים ולהיות ערים למה שקורה בכביש הזה.

אורי מקלב: רק אז נוכל להפיק את מירב התועלת ממה שהם עושים.

אורי מקלב: אי אפשר להתעלם מכך שנעשה מאמץ על-ידי גורמי הביטחון, וגורמים אחרים, כדי לעמוד בהחלטת הבג"ץ.

אורי מקלב: חברי הכנסת שחברים בוועדת המשנה של ועדת החוץ והביטחון ערכו סיור, ואני רוצה להגיד לכם שלא יצאנו עם יותר ביטחון לעומת מה שבאנו.

אורי מקלב: התרשמנו מהרצון הטוב, אבל באופן אמיתי עדיין נשארו בכביש הזה בעיות תעבורתיות אמיתיות, ואני אומר את זה גם לגורמים המקצועיים.

אורי מקלב: כביש מס' 1 וכביש 443 הגיעו לשיא יכולת הקיבולת שלנו במצב היום.

אורי מקלב: אנשים מעדיפים לנסוע בכביש 443 מפני שהם לא מרוצים מכביש מס' 1.

אורי מקלב: ולא רק בגלל הכניסה, אלא גם בגלל המשך הדרך.

אורי מקלב: זהו כביש שאתה לא יודע מה צפוי לך בו בגלל משאית או רכב תקוע, ואז אתה מאחר איחור של חצי שעה או שלושת רבעי השעה לכל התוכניות שלך.

אורי מקלב: מהבחינה הזאת כביש 443 הוא הרבה יותר טוב.

אורי מקלב: היום אנחנו מעבירים את כל המחסומים מרמות ומאזור התעשייה עטרות למחסום אחד.

אורי מקלב: הוא אומנם אולי עם שישה נתיבים של בדיקה.

אורי מקלב: אבל, הדבר הזה באופן טבעי יגרום ללחץ גדול יותר ולעיכובים גדולים יותר כי הרבה רכבים מתנקזים למקום אחד.

דוד רותם: אולי צריך להוריד גם את המחסום הזה כי יהיה שלום.

אורי מקלב: אם יהיה שלום אז אנחנו נוכל לנסוע בעוד כבישים בארץ.

אורי מקלב: אמר ראש מועצה אזורית בנימין שאנחנו אולי חוטאים היום, כי אנחנו מדברים על כביש 443, ואולי אנחנו צריכים לדבר על עוד בעיות שיש ביהודה ושומרון תקופות ארוכות.

אורי מקלב: אבל, כביש 443 לא נעשה רק לאמיצים, אלא הוא נסלל כעוד נתיב תחבורה אמיתי לעיר הבירה.

אורי מקלב: אי אפשר בלי כביש 443, ואמרנו את זה בדיונים שונים, ואני חושב שאמר את זה גם היושב ראש.

אורי מקלב: אנחנו גם לא יודעים היום איזה כביש יותר חשוב מבחינת הכניסה לעיר, האם כביש מס' 1 או כביש 443?

אורי מקלב: כביש 443 הוא אומנם כביש עם שלוש ספרות, אבל הוא לא פחות חשוב מכביש מס' 1.

אורי מקלב: אנחנו גם יודעים דבר נוסף.

אורי מקלב: כולנו נוסעים במחסומים, וכולנו יודעים, וודאי שגם אנשי מודיעין יודעים, שגם אם ישנן שלוש עמדות בידוק רק שתיים מהן מאוישות, או שרק עמדה אחת מאוישת.

אורי מקלב: הרבה יותר קשה לצמצם נתיב בדיקה בכביש רמות ובכביש עטרות ממה שיש לך היום.

אורי מקלב: המשמעויות תהיינה מיידיות.

אורי מקלב: מעבר לזה, התגלו בעיות אמיתיות לאלו שממתינים בתחנות בכביש הזה.

אורי מקלב: כמו למשל, לאנשי בית חורון.

אופיר אקוניס: חבר הכנסת לוין העלה את העניין הזה.

אופיר אקוניס: בעניין הזה אולי כדאי לפעול בדחיפות, ולשים את הבטונדות.

אופיר אקוניס: אגב, אפשר להעביר את הבטונדות שאתם מסירים מהכניסות עם מנוף.

אורי מקלב: אני מתנצל שאיחרתי, יכול להיות שיריב לוין דיבר על כך.

אורי מקלב: אבל, מדובר ב-8 קילומטרים של כביש בלי שום יעד.

אורי מקלב: הם לא יוכלו לעשות בכביש הזה שום דבר.

אורי מקלב: אי אפשר להתעלם מכך שדפוס הנהיגה של רכב ישראלי יהיה פחות בטיחותי כאשר הוא יראה רכב פלסטינאי נצמד אליו - לא יעזור שום דבר.

אורי מקלב: אמר כאן חבר הכנסת גדעון עזרא שגם היום זורקים אבנים.

אורי מקלב: אבל, אי אפשר להתעלם מכך שהיריות מכלי רכב חולף הם אלו שהביאו למספר גבוה יותר של קורבנות בכביש.

אורי מקלב: ליריות מכלי רכב חולף יש דפוס פעולה מאוד מאוד ברור בכבישים.

אורי מקלב: כלי רכב נצמד לכלי רכב אחר ואחר כך יורה בו מטווח אפס.

אורי מקלב: אחר כך יש לו גם אפשרויות לברוח מייד מבלי להיתפס.

אורי מקלב: בקטע הזה יש ארבע יציאות, ובשתיים אין כניסות, וממילא אין שם שום אמצעי בטיחות וביטחון.

אורי מקלב: אנחנו צריכים להיות ערים לכך.

אורי מקלב: גם אם יגידו לכם היום שהרכבים עוברים בדיקה לפני שהם עולים לכביש, ואני לא רוצה לתת לכם עצות, אבל אנחנו ראינו עד כמה בקלות אפשר להעביר נשקים מאחורי גדר, וזה גם אם אנשים לא יכולים לעבור דרך הגדרות האלה שעובו.

אורי מקלב: אנחנו צריכים לדעת את זה, אנחנו צריכים להגיד את זה.

אורי מקלב: אנחנו צריכים להיות עקביים בנושא הזה כדי שאנשים יוכלו להמשיך לנסוע בכביש זה מבחינה בטיחותית ומבחינה תעבורתית.

אורי מקלב: תודה.

אופיר אקוניס: תודה.

אופיר אקוניס: חבר הכנסת רותם, אתה ביציע.

אופיר אקוניס: רבותי, אני יזמתי את הדיון הזה היום כדי באמת לשמוע על ההיערכות התחבורתית לקראת יום שישי הקרוב.

אופיר אקוניס: אני חושב שאנחנו יכולים לסכם בכך שוועדת הכלכלה של הכנסת שמעה בדאגה רבה שסידורי הביטחון והתחבורה לנוסעים בכביש 443 טרם הושלמו, ולא יושלמו עד פתיחת הכביש ביום שישי הקרוב, ה-28 במאי.

אופיר אקוניס: לפיכך, ועדת הכלכלה של הכנסת פונה בדחיפות אל ראש הממשלה על מנת שינחה את שר הביטחון להורות לצה"ל שלא לפתוח את הכביש לתנועת פלסטינים עד להשלמת כל סידורי התחבורה והביטחון.

אופיר אקוניס: הוועדה קוראת לממשלה לפנות ברוח זו לבג"ץ על מנת לעכב את ההוראה שלו לביצוע ההחלטה, ולבקש דחייה על מנת למנוע את הנזק הצפוי בעתיד לנוסעים בכביש.

אופיר אקוניס: תודה רבה.